iVakadinadina i Jiova—Duanadrau na Yabaki | iVolaniyabaki 2017\nNodra soqo na Gonevuli ni iVolatabu e Tacoma, Washington, Merika\nDuanadrau na Yabaki sa Oti—1917\nA TUKUNI ena Vale ni Vakatawa ni imatai ni Janueri, 1917: “Ni tekivu na yabaki vou, e tekivu vata kei na veivala, tiko yavavala, kei na veivakamatematei.” Io, a se vakilai tu ga e Urope na revurevu ni iMatai ni iValu Levu, e dau kilai tale ga me iValu Levu ni tara na veiyasa i vuravura na veivakamatei e yaco kina.\nA sega ni se matata sara vei ira na Gonevuli ni iVolatabu ena gauna ya na ibalebale ni tawaveitovaki vaKarisito. Ia era saga e levu mera kua ni vakaitavi ena veivakamatematei. Kena ivakaraitaki, a vakadeitaka me tawaveitovaki tiko ga o Stanley Willis dua na cauravou ni Igiladi e yabaki 19. A vola ni se bera ni veilewaitaki ena vuku ni nona vakatulewa: “E ka dokai dina meu dua na ivakadinadina. E tukuna vei au ena mataka nikua na Kanala ni na soli vei au na isulu ni mataivalu meu dara, keu bese, ena veilewaitaki au na mataivalu.”\nNi dei tu ga o Stanley ena nona vakatulewa, a bala i valeniveivesu qai vakacakacakataki vakaukaua. Ia e donu tu ga nona rai. A vola ni oti e rua na vula: “E vu ni ‘yaloqaqa’ na ka dina, e rawa ni vosota kina e dua . . . na veika era sega ni vosota rawa eso tale.” E dau vakayagataka vinaka o Stanley nona gauna e valeniveivesu, e kaya: “E yaga na veika rarawa au sotava ni levu kina na noqu gauna ni masu, vakasama vakatitobu, kei na vuli.”\nNi toso na gauna, sa vakaitavi tale ga o Merika ena ivalu. Ena nona vosa ina bose lawa ni matanitu o Merika ena ika2 ni Epereli, 1917, a kacivaka kina na peresitedi o Woodrow Wilson ni sa vakadonui me valuti o Jamani. Oti ga e va na siga sa tekivu vala o Merika. Qori e dua na ituvaki e vakatovolei kina nodra tawaveitovaki na mataveitacini e Merika.\nNi vinakati vakalevu na sotia, a biuta na matanitu o Merika e dua na lawa e vakatokai na Selective Service Act. Na vula ga e tarava, a biu tale e dua na lawa e vakatokai na Espionage Act. Na imatai ni lawa e vauca nona digitaki ira e vica vata na udolu na tagane na matanitu o Merika mera curu ina mataivalu. Na ikarua ni lawa e vauca na itotogi ena tau vei ira era sega ni via vakaitavi ena ivalu. Era qai vakayagataka na meca na ikarua ni lawa mera ‘vakatubuleqa kina ena yaca ni lawa’ vei ira na tamata i Jiova.—Same 94:20.\nEra sega ni kurabuitaka na Gonevuli ni iVolatabu na tiko yavavala e yaco tu ena gauna ni ivalu. Sa vicasagavulu na yabaki nodra vunautaka voli ni sa parofisaitaka oti tu na iVolatabu ni na yaco na ituvaki va qori. Era kurabuitaka ga na veileti a qai yaco ena kedra maliwa eso na mataveitacini.\nVeivakatovolei kei na Veivakasavasavataki\nOti toka ga vakalailai na mate i Charles Taze Russell, era sa sotava na leqa na tacida e Merika. A veivosakitaki vakalevu na sala ena cicivaki kina na isoqosoqo i Jiova. A vakalawataka o Brother Russell ena 1884 na yaca ni isoqosoqo me Zion’s Watch Tower Tract Society, qai kena peresitedi me yacova sara nona takali ena Okotova 1916. Gauna e peresitedi kina o Joseph F. Rutherford, era vinakata me vakalevutaki na lewa e soli vei ira eso na tagane era kilai levu ena isoqosoqo wili kina e va na dairekita.\nEratou sega ni taleitaka na le va qori kei na so tale na veika e veidusimaki kina o Brother Rutherford. Kena ivakaraitaki, na nona cakacaka vakaivakatawa dauveilakoyaki o Paul S. L. Johnson.\nEna ituvatuva a vakarautaka o Brother Russell ni bera na nona takali, ena lesi o Johnson me dua na mata ni isoqosoqo. Ena gole i Igiladi o Johnson me vunau, sikova na veivavakoso, me vakarautaka tale ga e dua na ripote ni cakacaka ena vanua ya. Dua na ka nodra kauaitaki koya kei na nodra vakacaucautaki koya na mataveitacini e Igiladi ni yaco yani e kea ena Noveba 1916. E ka ni rarawa ni qori e vakavuna tale nona dokadoka, e lai nanuma sara kina ni dodonu me sosomitaki Brother Russell.\nA vakatalai ira eso na lewe i Peceli era sega ni vakarorogo vua, ia e sega ni soli vua na veivakadonui me cakava qori. A via taura tale ga na ilavo ni isoqosoqo e maroroi tu ena dua na baqe e Lodoni. E mani kaya o Brother Rutherford me lesu i Merika o Johnson.\nA sega ni yalomalumalumu o Johnson me ciqoma na veivakadodonutaki ni lesu i Brooklyn. E cikevi Brother Rutherford tiko ga me talai koya tale i Igiladi me lai tomana nona cakacaka e kea. Ni raica ni guce nona sasaga, a vakacuruvosa o Johnson vei ratou na dairekita ratou qai tokoni koya e le va.\nA siqema o Brother Rutherford ni ratou na via taura na ilala qori na ilavo ni isoqosoqo e Merika me vaka ga a via cakava o Johnson mai Igiladi. E mani vakacegui ratou mai na matabose ni dairekita eratou lewena tu. E vakaroti ena lawa e Merika mera digitaki e veiyabaki na lewe ni matabose ni dairekita. Ia eratou digitaki ga e le tolu ena bose vakayabaki ni isoqosoqo ena ika6 ni Janueri, 1917, qori o Joseph F. Rutherford, Andrew N. Pierson, kei William E. Van Amburgh. Eratou taura na le tolu qori na itutu ni peresitedi, ivukevuke ni peresitedi, vunivola kei na dauniyau. Sega ni dua tale e digitaki ena va na itutu ni dairekita a vo tiko. Era nanuma eso ni ratou na taura na itutu vakadairekita ena nodratou bula taucoko na le va eratou veitusaqati. Ia eratou sa sega ni kilai vakalawa me ratou lewe ni matabose ni dairekita ni ratou sega ni digitaki tale ena bose vakayabaki! E mani digitaka o Brother Rutherford e le va tale ena Julai 1917, me ratou veisosomitaki ena itutu vakadairekita.\nDua na ka nodratou katakata na le va eratou sa vakacegui, ratou qai saga e levu na ka me vakasukai kina vei ratou na itutu vakadairekita. Ia e dreve nodratou sasaga. Era tokoni ratou na dauveitusaqati eso na Gonevuli ni iVolatabu ra qai tauyavutaka eso tale na isoqosoqo, ia era yalodina tu ga e levu na Gonevuli ni iVolatabu. A sega ni soli tale vei ratou na le va na itutu vakadairekita.\nToso Tiko ga na Cakacaka\nA tosoya tiko ga na cakacaka ni Matanitu ni Kalou o Brother Rutherford kei na so tale na tacida yalodina e Peceli. A tubu kina na iwiliwili ni ivakatawa dauveilakoyaki mai na 69 ina 93. Na iwiliwili ni painia tudei a tubu mai na 372 ina 461. Era lesi tale ga na isevu ni painia e sa kilai nikua me painia veivuke. Era tiko ena so na ivavakoso e le 100 na painia gugumatua va qori.\nA sevutaki ena ika17 ni Julai, 1917, na ivola The Finished Mystery. Ni sa lailai na ivola e vo ni cava na yabaki, a kerei na kabani e dau tabaka na noda ivola me vakauta tale mai e 850,000 na ilavelave. *\nNa veiveisau a tekivu vakayacora o Brother Russell ena 1916 me baleta na cakacaka e Peceli a vakacavari ena 1917. A tukuni ena Vale ni Vakatawa ni Tiseba, 1917: “Na veiveisau e Valenivolavola . . . sa vakacavari, sa tuvanaki toka vakamaqosa na ka me vaka ga e namaki ena dua na isoqosoqo e cicivaki vinaka . . . Era vakadinata na veiqaravi ena Valenivolavola ni sega ni rawa ni kaya e dua ni nona dodonu me veiqaravi e kea, ia e dua na itavi dokai e solia vua ya.”\nA tukuni ena Vale ni Vakatawa ni Seviteba 1917: “Me tekivu ena imatai ni Janueri, e rawati na tubu e veivula [ena ivola e veisoliyaki] ni vakatauvatani kei na ka e rawati e veivula ena 1916 . . . Keimami vakadinadinataka kina ni vakalougatataka voli mai na Turaga na cakacaka e liutaki tiko yani e Brooklyn.”\nToso Tale na Veivakatovolei kei na Veivakasavasavataki\nSa vakasavasavataki na isoqosoqo, eratou sa biu tani na dauveitusaqati. E laurai ena macala ni nodra digidigi na lewe ni ivavakoso a tabaki ena Vale ni Vakatawa, ni levu na mataveitacini era tokoni Brother Rutherford kei ira na tacida yalodina era veiqaravi tiko e Peceli. Ia e se sega ni oti na veivakatovolei. E levu na ka vinaka a yaco ena 1918, ia a gauna dredre duadua tale ga ena keda ivolatukutuku na tamata i Jiova.\n^ para. 18 E dau saumi eso na kabani mera tabaka noda ivola kece me yacova na 1920.\niMeli iMeli Duanadrau na Yabaki sa Oti—1917


Veiqaravi ni sau dakoba vakaitaukei jeti Charter vuka Texas waqavuka waqavuka rede kabani volekati au kacivi 877-960-2011 me baleta na malanivosa totolo ena lala na yavai koya na isau ni bisinisi, Leqa tubukoso, Yadudua na marau vata kei na noqu manumanu maroroi na waqavuka veiyaloni? Me na veivuke vinaka duadua waqavuka kabani ni ko yaco yani ki na nomu icavacava ka tarava vakatotolo kei vakarawarawa ena solia vei keda e dua na veikacivi ena 877-960-2011 me baleta na vanua voleka vei iko!\nEra na rawa ni dua na ka ni veigauna sa oti na gauna ni wawa kevaka o sa redetaki ni dua veiqaravi ni vuka ni tu ni jeti vakaitaukei e Texas. Sa rauta na gauna ni wawa vakatautauvata 4 me 6 na miniti. Ko na tekivu na nomudou dro ena levei kina na balavu ni laini ena igunugunu na jeke ni iyaya, ticketing, ka sa vakatorocaketaka sara na tataqomaki ka icili na nomu waqavuka.\nYou might find Empty leg deal from or to Texas area’ e dua na vosa e vakayagataki ena cakacaka ni waqavuka me baleta na lesu lala mai ni dua na waqavuka vakaitaukei veivosakitaka dua ga na sala.\nDikeva rawa na nomu na siti voleka duadua e ra me ikuri ni itukutuku ena yadudua na waqavuka chartering e Texas.\nAmarillo Au Corpus Grand Prairie McAllen\nArlington Dallas Houston Caka cala\nMai Austin El Paso Irving Pasadena\nBrownsville Fort ka talei Laredo Plano\nCarrollton Garland Lubbock Valetabu na San Antonio


Ka e Kaya na iVolatabu me Baleta na iLavo? Sa Veisautaki Iko na iLavo?\nWILIKA ENA VOSA Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Oromo Pangasinan Polish Portuguese (Brazil) Punjabi Quechua (Ayacucho) Quechua (Cuzco) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu vakaViti\nE DUA na ivosavosa e va qo, “Ka kece ga sa ilavo nikua.” Eso na ka e dina kina na ivosavosa qori. E vinakati na ilavo me voli kina na kakana, isulu, sau ni rede se vale. E kaya e dua na edita ni veika vakailavo: “Bibi na ilavo ena vanua eda bula kina nikua. Ke sega ni vakayagataki na ilavo meda veivoli kina, eda na tavaiyaya, rawa sara mada ga na veivala ena loma ga ni dua na vula.”\nIa e vakaiyalayala na ka e rawati kina na ilavo. E tukuna e dua na dauniserekali ni Norway o Arne Garborg ni ilavo e rawati kina na kakana, wainimate, idavodavo dakoba, kilaka, iukuuku tatalivaliva, irairai totoka, lasa, veikilai, kei na dauveiqaravi. Ena yasana adua na ilavo ena sega ni rawa ni uqeti iko mo kana, mo bulabula vinaka, moce vinaka, mo vuku, rairai totoka, taleitaki, marau, vakaitokani, kei na yalodina.\nE rawa ni marau e dua ke donu tiko ga na nona rai me baleta na ilavo, oya me ka ni veivuke ga vua, sega ni lewai koya. E veivakasalataki na iVolatabu ni “levu sara na ka ca e vu mai na lomani ni ilavo. Nira vakasaqara qo eso, era . . . sualaka na yagodra taucoko ena levu na mosi.”—1 Timoci 6:10.\nE sega ni veivakaleqai na ilavo, ia na kena lomani ga vakalevu. Na gauna e qarai kina vakasivia na ilavo, ena rawa ni tawasei ira na veitokani kei ira na lewe ni vuvale. Qo eso na kena ivakaraitaki.\nTaniela: * “Dua noqu itokani o Tomasi, au dau nanuma tu ni tagane vinaka, e dau dina tale ga. Totoka neirau veimaliwai, ia qai veisau ni sa volia na noqu motoka makawa. Na ka ga au kila ni a vinaka tu na motoka. E taleitaka tale ga o koya, e volia qai vakaivolataka sara ni na sega ni vakasuka mai ke mani ca. Oti toka e tolu na vula, e ca na motoka. E nanuma o Tomasi niu vakaisini koya, e cudru qai vinakata tale nona ilavo. Au kurabui vakalevu! Niu saga me keirau veivosakitaka, dua na ka nona cudru, e cata sara ga. E veisau nona ivalavala, sega ni vaka na Tomasi au dau kila tu.”\nKelera: “E dua ga na taciqu o Sereana. Keirau veimaliwai vinaka, au sega ni vakabauta ni na vakavuna na ilavo na neirau veimaliwai ca. Ia e qai yaco dina qori. Rau biuta tu na neirau itubutubu e dua na ivotavota lailai ena gauna rau takali kina, me keirau qai wasea vakatautauvata. E sega ni vinakata qori o taciqu, e saga me levu na nona. Ia niu via doka na ka rau vinakata na neirau itubutubu, e cudru qai tukuna ni na cakava eso na ka. E se cati au tiko ga ena gauna qo.”\nILAVO KEI NA VEIVAKADUIDUITAKI\nNi sega ni donu na rai me baleta na ilavo e rawa ni vakavuna na vakalelewa. Kena ivakaraitaki, era rawa ni nanuma na vutuniyau nira vucesa na dravudravua, ra qai sega ni via vakavinakataka nodra bula. Se totolo ga nira nanuma na dravudravua nira domodomoiyau vakalevu ra qai kocokoco na vutuniyau. Qori na ka e yaco vei Leanne, e dua na itabagone e susu ena vuvale vutuniyau. E kaya:\nE veiraurau na ivakasala vakaivolatabu me baleta na ilavo, e se yaga tiko nikua me vaka ga na gauna a volai kina\n“Dau kilai tu niu luve ni vutuniyau. Era dau kaya vei au eso: ‘Na ka ga o vinakata, kerei Tamamu.’ se, ‘Vosota, eda sega ni vutuniyau kece se vakamotoka vinaka me vaka nomu vuvale.’ Au kerei ira tale ga noqu itokani mera kua ni dau tukuna qori, vakamacalataka na kena dau mositi au. Au sega ni vinakata meu kilai niu vakailavo, ia niu dau caka vinaka ga vei ira eso tale.”\nE sega ni vakacala na ilavo na iVolatabu se vakadiloi ira na levu nodra ilavo. E sega ni bibi na levu ni nona ilavo e dua, ia na ivakarau ga ni nona rai me baleta na ka e tu vua, se na ka e vinakata. E veiraurau na ivakasala vakaivolatabu me baleta na ilavo, se yaga tiko ga nikua me vaka na gauna a volai kina. So na kena ivakaraitaki qo.\nKAYA NA IVOLATABU: “Mo kua ni vakaocai iko mo vutuniyau.”—Vosa Vakaibalebale 23:4.\nE kaya na ivola The Narcissism Epidemic, ni o ira na dau qara na bula vutuniyau era “sega ni dau vakasama vinaka, era tautauvimate me vaka na mosi ni itilotilo, mosi ni daku, kei na mosi ni ulu, ra gunu vakalevu, ra vakayagataka tale ga na wainimate gaga. Na nodra saga gona mera vutuniyau era rarawa kina.”\nKAYA NA IVOLATABU: “Me kua ni laurai ena nomuni bula ni oni lomana na ilavo, ni lomavakacegu ga ena ka e sa tiko vei kemuni.”—Iperiu 13:5.\nO koya e lomavakacegu ena ka sa tu vua ena dau leqataka tale ga eso na ka vakailavo, ia ena sega ni vakavuna me lomaocaoca. E kila ni dodonu me kauai ga ena so na ka. Kena ivakaraitaki, ni lomavakacegu ga ena ka sa tu vua, ena sega kina ni lomaleqataka ni lailai nona ilavo. Ia ena saga me tiko vua na rai ni yapositolo o Paula, e vola: “Au sa kila vinaka na bula ena gauna ni dravudravua, au kila vinaka tale ga na bula ena gauna ni sautu. Au sa vulica na ka meu cakava meu lomavakacegu kina ena ka kece kei na ituvaki kece, seu mamau seu viakana, seu vutuniyau seu ligalala.”—Filipai 4:12.\nKAYA NA IVOLATABU: “O koya e nuitaka na nona iyau ena bale.”—Vosa Vakaibalebale 11:28.\nEra kaya na dauvakadidike ni leqa vakailavo e vakavuna sara tiko ga vakalevu na veileti vakaveiwatini e rawa tale ni tini sara ena veisere. So mada ga era vakamatei ira sara kina. Eso e bibi cake vei ira na ilavo mai na nodra vakawati kei na nodra bula! Ia o ira e donu nodra rai era sega ni nuitaka na ilavo. Era kila na ivakasala vuku i Jisu: “Ke levu mada ga na ka e tu vua e dua, ena sega ni vakatau na nona bula ena veika e taukena.”—Luke 12:15.\nCAVA NOMU RAI ME BALETA NA ILAVO?\nNi o vakadikevi iko, o rawa ni kila ni vinakati me donu nomu rai me baleta na ilavo. O rawa ni tarogi iko ena vica na taro qo.\nAu dau taleitaka na sasaga ni rawa ilavo totolo, ia e rivarivabitaki?\nAu dau burogotaka na noqu ilavo?\nAu dau veitokani ga kei ira era veivosakitaka vakalevu na ilavo kei na ka era taukena?\nAu dau lasu se vakayagataka eso na ivadi ca meu rawa ilavo ga kina?\nAu raici au meu dua tu na ka ena vuku ga ni ilavo?\nAu vakasamataka tu ga na ilavo?\nVakacava na noqu rai me baleta na ilavo, sa vakaleqai tiko kina noqu bula kei na noqu vuvale?\nDau lomasavu ni o solika\nKe o dau cakava kece qori, saga mo kua ni vakasamataka vakalevu na iyau kei na veitemaki e salamuria mai. Kua ni vakailala kei ira na vakaliuca na ilavo kei na taukeni ni iyau. Qara ga nodra veitokani o ira era vakabibitaka na itovo savasava, sega ni taukeni ni ka.\nMe kua ni kadre e lomamu na vinakata na ilavo. Me kua ni vakaliuci na ilavo, mo kauaitaki ira nomu lewe ni vuvale, itokani, ivakarau ni lomamu kei na nomu bula. Ni o cakava qori, o sa vakaraitaka tiko na rai donu me baleta na ilavo.\nBIBI NOQU VUVALE, SEGA NI ILAVO\n“Dua tiko ga na gauna qo e veisautaka o tamaqu na neitou ivotavota vakaveitacini, sa na lailai na noqu iwasewase, ia e vakatubura na nodratou na taciqu. Keirau veitalanoa kina, au mani raica na vuna e cakava kina qori, au tokona sara. Au na sega vakadua ni vakalaiva e dua na ka lailai me vaka na ilavo me tawasea noqu vuvale.”—Josué, e yabaki 55.\nILAVO KEI NA VEITOVAKI\n“Era cata na tamata dravudravua na wekana, ia era lewe levu na nona itokani na tamata vutuniyau.”—Vosa Vakaibalebale 14:20.\nMe vaka ga e kaya na tikinivolatabu qori, na noda rai me baleta na ilavo ena rawa sara ga ni vakatau kina na noda ivalavala vei ira eso. Kena ivakaraitaki, eda na rairai cati ira na dravudravua era sega ni solia rawa vei keda e dua na ka. Ia eda rawa ni tabetabe vei ira na vutuniyau, da solimaka vei ira ena inaki mera taleitaki keda, de dua mera soli ilavo vei keda.\nNa iVolatabu e sega ni vakadonui ira na dau veitovaki, se ra cati ira na dravudravua se ra “veicavilaki mera rawaka kina.” (Juta 16; Aisea 10:1, 2) Mo saga mo kua ni dau veivakaduiduitaki.\niVakasala Vuku Vakaivolatabu\nE kaya na iVolatabu . . .\nE “itataqomaki na ilavo.”—DAUVUNAU 7:12.\nIa e veivakasalataki tale kina . . .\n“O koya e kusava me vutuniyau ena sega ni dina tiko ga.”—VOSA VAKAIBALEBALE 28:20.\n“O ira na qara na bula vutuniyau era na temaki, era na coriti, ena curumi ira tale ga e levu na gagadre ca e veivakaleqai.”—1 TIMOCI 6:9.\nE veidusimaki gona na iVolatabu . . .\n“Me kua ni laurai ena nomuni bula ni o ni lomana na ilavo.”—IPERIU 13:5.\n“Qarauni kemuni mai na ivakarau ni yalokocokoco kece, ke levu mada ga na ka e tu vua e dua, ena sega ni vakatau na nona bula ena veika e taukena.”—LUKE 12:15.\n“Kua tale ga ni guilecava na caka vinaka kei na nomuni wasea vei ira tale na so na ka e tu vei kemuni.”—IPERIU 13:16.\nNa cava na kena yaga?\n“E marau vakalevu o koya e solia na ka, vakalailai o koya e taura na ka.”—CAKACAKA 20:35.\n“Na tamata lomasavu ena rawaka, o koya e veivakacegui ena vakacegui tale ga.”—VOSA VAKAIBALEBALE 11:25.\nE vu ni Veika ca na iLavo?\nNa ivosavosa kilai levu ni “ka ca e vu mai na ilavo,” e yavutaki ena dua na tikinivolatabu e cavuti umauma ga.\nNa Cava e Kaya na iVolatabu me Baleta na iLavo?\niMeli iMeli Rai Donu me Baleta na iLavo


Sala me ra rogoca na rorogo ni Qawwali tautauvata me vaka na soundcloud ? - JobDescriptionSample.org\nVale / Yavu yaga sara / Sala me ra rogoca na rorogo ni Qawwali tautauvata me vaka na soundcloud ?\nJacob Janueri 1, 2011 Yavu yaga sara 3 Ivakamacala 671 Nanuma\nEna sivia na thousand ni app vakarautaki tu ena drama google kei na vatavata eso tale eso e sa dredre sara me ra kunea na dodonu ni app ka vakarautaka na sufi qawwali ka sega ni veivakasosataki na niusipepa .\nWale tikoga oqo SufiSama.com sa tavoca na e dua na app sa solia e dua na vinaka duadua ni khankhahi qawwali kei na naat vata kei na veisemati ni vakayagataki super ka sega ni dua na itukutuku ni kacivaki .\nNi ra sivia 5100 mawedra vakavodoki mai vei ira na vakayagataka me categorized ena vakadodonu ni kena vua na ivakarau me ra na vakarorogo na qai vata kei na rawarawa ga me vaka na ivakarau ni soundcloud kina e vakavodoka na mawedra kina o koya e vakayagataka ka wasea na sere kei na ivakatagi .\nO ira era dau taleitaka na daudroini vakataki Nustrat fateh khan ni ali , Kemuni na taciqu ni Sabri , Miyan ni Aziz , Qadri ni Raza ni Owais ni Mohammad , Khan ni Rizwan ni Qari , Qadri ni Farhan , Ustad Qawal Bahauddin kei na so tale. e dodonu me tovolea na app oqo .\nKa tarava Ivakamacala ni cakacaka ni daudikevi fika ni Veikauyaki / Itavi kei na ilesilesi sabolo\nSitivikiti ni attestation\nEpereli 30, 2019 ena 11:17 Au na\nVinaka vakalevu na nomu ka vakatakila vei keda na kila me baleta na App oqo.\nPingback: Vulica na sala me vakatarogi ira na kerecuru | Timebank ni OKC\nPingback: Ivakarau ni kena liutaki e dua na vaqara cakacaka vou - TG ...(Dandanah, Hillsburg, Mazaj, BoomBoom)


Jemesa 3 | iVolatabu ena Internet | Vakadewa ni Vuravura Vou\niVola i Jemesa 3:1-18\nVakamanoataka na yame (1-12)\nSega ni dodonu mera qasenivuli e levu (1)\nVuku mai cake (13-18)\n3 Kemuni na taciqu, e sega ni dodonu mera qasenivuli e levu vei kemuni, ni oni kila ni na bibi sara na lewa ena tau vei keda na qasenivuli.+ 2 Eda dau tarabe kece.+ Ke dua e sega ni tarabe ena vosa, e uasivi o koya, ni rawa tale ga ni varaeletaka na yagona taucoko. 3 Ke da varaeletaka na gusudra na ose mera talairawarawa vei keda, eda na lewa tale ga na yagodra taucoko. 4 Vakasamataka mada na waqa lelevu: Era ka lelevu qai toso ena kaukaua ni cagi, ia e vagolei ira na ivocevoce lailai sara ina vanua cava ga e vinakata o koya e tauri uli tiko. 5 Na yame tale ga e tikiniyago lailai ga, ia e dau vosa vakaviavialevu. Vakasamataka mada na kena rawa ni yameca na veikau levu na yameyame lailai! 6 Na yame tale ga e bukawaqa.+ Na yame e dusia na vuravura ni tawayalododonu ena veitikiniyagoda, e vakadukadukalitaka na yago taucoko+ qai vakarusa na nona bula e dua, e vakarusai koya tale ga o Qiena.* 7 E rawa ni vakamanoataki na manumanu kila kece, na manumanuvuka, na manumanu era qasi kei na kabula ni waitui, na tamata ga e rawa ni vakamanoataka na veimataqali manumanu qo. 8 Ia e sega ni dua na tamata e vakamanoataka rawa na yame. E sega ni lewai rawa qai dau veivakaleqai, e sinai ena ka gaga e veivakamatei.+ 9 Eda vakacaucautaki Jiova* kina na Tamada, ia eda vosavakacacataki ira tale ga kina na tamata era buli mera “ucuya na Kalou.”+ 10 E lako mai na gusu vata ga qori na veivakalagilagi kei na vosavakacaca. E sega ni dodonu me yaco tiko qori kemuni na taciqu.+ 11 E sega ni vure vata mai ena dua na mataniwai na waidranu* kei na waigaga, se vakaevei? 12 Kemuni na taciqu, e sega ni vuataka rawa na vunilolo na olive se me vuataka na vunivaini na lolo, se vakaevei?+ E sega tale ga ni vure na waidranu mai na waitui. 13 O cei vei kemuni e vuku qai yalomatua? E dodonu me itovo vinaka qai vakaraitaka ena ka kece e cakava na yalomalua e salavata kei na vuku. 14 Ia ke tu e lomamuni na vuvu+ kei na veileti,+ ni kua ni tukutukuni kemuni+ moni lasutaka kina na ka dina. 15 Qo e sega ni vuku e lako sobu mai cake, e vuku ga vakavuravura,+ e vakamanumanu, e vakatimoni. 16 Na vanua e tiko kina na vuvu kei na veileti, e yaco kina na tikoyavavala kei na ka ca kece.+ 17 Ia na vuku mai cake me savasava mada,+ qai dau veiyaloni,+ e yalorawarawa,+ e vakarau tu me talairawarawa, e dau yalololoma qai cakava e levu na ka vinaka,+ e sega ni dau veivakaduiduitaki,+ se dau veivakaisini.+ 18 Ia na vua ni yalododonu e kaburaki ena gauna ni vakacegu+ vei ira na dau veiyaloni.+\n^ Kir., “na wai kamica.”


Sa Kerei Keda o Koya Meda Ligana\nMai vei Neill F. Marriott\nMai vei President Henry B. Eyring\nNona iSolisoli Veidusimaki e Dua na Gone\nMai vei Mary R. Durham\nAu Luve ni Kalou\nEvei na Ki kei na Lewa ni Matabete?\nMai vei Elder Gary E. Stevenson\nNa iLumu Veivakabulai ni Veivosoti\nMai vei Elder Kevin R. Duncan\nMai vei Elder Steven E. Snow\nVakaraitaka o Peresitedi Dieter F. Uchtdorf\nRipote mai na Tabacakacaka ni Dikevifika ni Lotu, 2015\nKacivaka o Brook P. Hales\nMai vei Elder Ronald A. Rasband\nMai vei Elder Mervyn B. Arnold\nMai vei Elder Jairo Mazzagardi\nKa na Bokoci na Nomuni iValavala Ca\nO Ira na iLiuliu Levu Duadua Sai Ira na Dauvakamumuri Levu Duadua\nAu Vakabauta Li?\nDua na iVakarau ni Vakacegu\nMai vei Bisopi W. Christopher Waddell\nDau Nanumi Koya Tikoga\nMai vei Elder Gerrit W. Gong\nNai Vakaruru Mai na Cava\nMai vei Elder Patrick Kearon\nNa Kaukauwa Vakalou\nMai vei Elder Kent F. Richards\nMai vei Elder Paul V. Johnson\nNi da voleka cake yani vua na Kalou, ena yaco mai ki na noda bula na mana veivakaukauwataki ni Veisorovaki nei Jisu Karisito.\nKemuni na taciqu kei na ganequ, niu vakaitikotiko voli mai Aferika, au a taro ivakasala vei Elder Wilford W. Andersen ena Vitusagavulu me baleta na nodra vukei na Yalododonu era bula dravudravua tu. E dua vei ira na vakasama vakasakiti a wasea vei au e vaqo: “Na nodrau veiyawaki ga o koya e solia kei koya e ciqoma na levu ni nona vakila o koya e ciqoma ni ganiti koya.”\nSai koya oqo na ivakavuvuli taumada ni ivakarau ni welefea ni Lotu. Ni ra sa sega ni sotava rawa na lewenilotu na veika era gadreva, era na gole taumada vei ira na lewe ni nodra matavuvale. Ni sa oti oya, kevaka e gadrevi, sa rawa talega vei ira me ra gole vei ira na iliuliu ni Lotu me ra vukei ena veika vakayago era gadreva. 1 O ira na lewe ni matavuvale kei na iliuliu ni Lotu era voleka duadua vei ira era vakaleqai tu, era sa dau sotava talega na veileqa vata oya, ka ra kila na sala vinaka duadua me ra veivuke kina. Baleta ni ra voleka vei ira era solia o ira era dau ciqoma na veivuke ena ivakarau oqo era vakavinavinaka ka lailai nodra dau vakila ni ganiti ira.\nNa vakasama—“na kedrau veiyawaki ga o koya e solia kei koya e ciqoma, na levu cake ni nona rawa ni vakila o koya e ciqoma ni ganiti koya”—e tiko talega na kena yaga bibi vakayalo. Na Tamada Vakalomalagi kei Jisu Karisito, sai rau na Dausolisoli levu duadua. Na levu ga ni noda vakayawaki keda mai vei Rau na levu ni noda vakatautaukeni keda. Sa tekivu me da nanuma ni ganiti keda na loloma soliwale ka dodonu me da vakalougatataki. Eda na veiraiyaki, ka raica na veika eda nanuma ni sega ni dodonu, ka lomalomani keda—cudru sara mada ga—mai na veika sega ni dodonu eda nanuma. Na veika sega ni dodonu e rawa ni tekivu mai na veika lalai e yaco ki na veika lelevu ka vakamosiyalo, ni da sa yawa mai vua na Kalou, na veika lalai sa na yaco me rairai lelevu. Eda nanuma ni sa nona itavi na Kalou me vakavinakataka na ka ka vakavinakataka ena gauna sara ga oqo!\nNa duidui e yaco mai na noda voleka vua na TamadaVakalomalagi kei Jisu Karisito e vakaraitaki ena iVola i Momani ena duidui kilailevu vei Nifai kei rau na tuakana, o Leimani kei Lemueli.\nSa dau “gadreva ko Nifai me kila na veika vuni ni Kalou, sa daumasu kina vua na Turaga,” sa vakamalumalumutaki kina na yalona.2 Ena yasana kadua, rau sa yawa mai vua na Kalou o Leimani kei Lemueli—rau sega ni kilai Koya.\nSa dau ciqoma ena yalovinaka o Nifai na veilesilesi dredre, ia o Leimani kei Lemueli “erau sa dau vosakudrukudru ena vuqa na ka.” Na vosakudrukudru e ivakatautauvata vakaivolanikalou ni tagi vagonegonea. E tukuna na ivolanikalou ni “Rau sa vosakudrukudru ni rau sa sega ni kila na loma ni Kalou, o Koya sa buli rau.”3\nNa nona voleka o Nifai vua na Kalou sa rawa kina me kila ka vakavinavinakataka na “yalololoma” ni Kalou.4 Kena veibasai, ni rau raica o Leimani kei Lemueli na veivakalougatataki e ciqoma tiko o Nifai, erau “sa cudruvi koya ni rau sa sega ni kila na cakacaka ni Turaga.”5 O Leimani kei Lemueli erau raica na veivakalougatataki erau ciqoma ni dodonu me yaco mai ka rau nanuma ena yaloca ni dodonu me levu cake. E vaka me rau raica na veivakalougatataki nei Nifai ni “cala” vei rau. Oqo na ivakatautauvata vakaivolanikalou ni sega ni rauta na veika e ciqoma tiko.\nE cakacakataka o Nifai nona vakabauta na Kalou me rawata kina na veika e kerei vua me cakava.6 Kena veibasai, o Leimani kei Lemueli, “ni sa rui kaukauwa na yalo[drau], … e[rau] a sega kina ni kerea vua na Turaga.”7 Erau nanuma beka ni nona itavi na Turaga me vakarautaka na isaunitaro erau a sega ni taroga. “E sega ni dau vakatakila vei keitou na Turaga na veika vakaoqo,” erau kaya, ia erau sega mada ga ni bau taroga.8 Oqo na ivakatautauvata vakaivolanikalou ni veivakacacani kei na lomalomaruataka na dina.\nBaleta ni rau yawa mai vua na iVakabula, erau sa vosakudrukudru o Leimani kei Lemueli, rau veiqati ca, ka sega ni vakabauta. Erau nanuma ni sega ni dodonu na bula ka ganiti rau na loloma soliwale ni Kalou. Kena veibasai, me vaka ni sa toro voleka yani vua na Kalou, sa raica o Nifai sa rui sega ni dodonu duadua na bula vei Jisu Karisito. E dina ni sega sara ga ni dua nona cala, a sotava na iVakabula na veivakararawataki levu duadua.\nNi da voleka vei Jisu Karisito ena noda vakanananu kei na inaki ni yaloda, ena levu noda vakavinavinakataka na Nona vakararawataki vakatawadodonu, ena levu noda vakavinavinaka na loloma soliwale kei na veivosoti, kei na levu ni noda vinakata me da veivutuni ka yaco me vakataki Koya vakalevu cake. Sa ka bibi na keda yawa mai vei Tamada Vakalomalagi kei Jisu Karisito, ia sa bibi vakalevu cake sara na mua eda toso tiko kina. E marautaka vakalevu cake na Kalou na tamata ivalavala ca sa veivutuni ka tovolea tiko me voleka yani Vua mai vei koya na tamata vakadonui koya, dau vakaraica na cakacala, me vakataki ira na Farisi kei na vunivola ni gauna makawa, ka sega ni kila nodra gadreva vakalevu me ra veivutuni. 9\nNiu se gonelailai, au dau lagata e dua na sere ni Siganisucu vaka-Suwiteni ka vakavulica e dua na lesoni rawarawa ka mana—ni da toro voleka vua na iVakabula sa vakavuna noda veisau. E vaqo na qaqana:\nWhen Christmas morning gleams (Ni kida mai na mataka ni Siganisucu)\nI want to go to the stable, (Au via lako ki na vale ni ose,)\nWhere God in the nighttime hours (Ena vanua ni se buto)\nAlready rests upon straw. (Sa davo no kina na Kalou.)\nHow good Thou wast to desire (Isa na kena vinaka Nomuni lewa)\nTo come down to earth! (Mo ni lako mai ki vuravura!)\nNow, I do not wish to waste (Qo, au sega ni via vakamaumautaka)\nMy childhood days in sin anymore! (Noqu gauna ni gone ena ivalavala ca!)\nJesus, we need Thee, (Jisu, keimami gadrevi Kemuni,)\nThou dear children’s friend. (Kemuni nodra itokani talei na gone.)\nI no longer wish to grieve Thee (Au sega tale ni via vakacudrui Kemuni)\nWith my sins again. (Ena noqu ivalavala ca tale.)10\nNi da kauti keda ki na valenimanumanu mai Peceliema “na vanua sa davo kina na Kalou ni se bogi na vanua e veico,” eda na raica na iVakabula ni dua na isolisoli mai vua e dua na Tamada Vakalomalagi yalovinaka, ka dauloloma. Eda na sega ni nanuma ni ganiti keda na Nona veivakalougatataki kei na loloma soliwale, ka da tara cake e dua na gagadre levu me da muduka na noda vakararawataka tiko na Kalou.\nSe cava ga na vanua eda tu kina se na keda yawa mai vei Tamada Vakalomalagi kei Jisu Karisito, eda rawa ni digitaka me gole vei Rau ka toro voleka yani vei Rau. Erau na vukei keda. Me vaka a tukuna na iVakabula vei ira na Nifai ni oti Nona Tucake tale mai na mate:\n“A sa talai au mai ko Tamaqu meu mai laveti cake ena kauveilatai; ia au sa laveti cake ena kauveilatai meu kauti ira mai kina na tamata kecega kivei au. …\n“Raica a ka oqo au sa laveti cake kina; ia me sa lewa ko Tamaqu, au na kauti ira mai na tamata kecega ki vei au.”11\nMe da toro voleka yani vua na noda iVakabula, sa dodonu me da vakalevutaka na noda vakabauti Koya, cakava ka maroroya na veiyalayalati, ka me tiko vata kei keda na Yalo Tabu. Sa dodonu talega me da cakacaka ena vakabauta, ena noda rogoca na veidusimaki vakayalo e yacovi keda mai. Na veika kece oqo e dau yaco vata mai ena sakaramede. Sa dina sara, na sala vinaka duadua au kila me da toro voleka kina vua na Kalou sai koya me da vakavakarau vakavinaka ka vakayagataka na sakaramede e veimacawa ena bula kilikili.\nA wasea e dua na neitou itokani mai Sauca Aferika na nona yaco me kila na ka oqo. Ni se qai saumaki vou mai o Diane, a dau lotu ena dua na tabana ena taudaku kei Johannesburg. Dua na Sigatabu, ni dabe tiko ena ivavakoso, baleta na ituvaki ni loma ni valenilotu a yaco kina me sega ni raici koya na dikoni e solia tiko na sakaramede. A yalorarawa o Diane ia e sega ni tukuna e dua na ka. A raica mai e dua tale na lewenilotu na ka a yaco ka mani tukuna vua na peresitedi ni tabana ni oti na soqoni. Ni tekivu na Wilivola ni Sigatabu, a kau yani o Diane ki na dua na valenivuli lala.\nA curu mai e dua na matabete. Tekiduru, vakalougatataka eso na madrai, ka solia vua e dua na tikina. A kania o koya. A tekiduru tale ka vakalougatataka eso na wai ka solia vua e dua na bilo lailai. A gunuva o koya. Ni oti oya, a yaco veitaravi mai vakatotolo vei Diane e rua na vakasama: iMatai, “Isa, o koya [na matabete] a vakayacora ga me baleti au.” Oti oya qai, “Isa, o Koya [na iVakabula] a vakayacora ga me baleti au.” A vakila o Diane na loloma ni Tamada Vakalomalagi.\nNa nona kila ni baleti koya saraga na nona isoro na iVakabula e vukea nona vakila ni voleka cake Vua ka vakavurea e dua na gagadre kaukauwa me tiko ga e yalona na gagadre oya, sega walega ena Sigatabu, ia ena veisiga kece. E qai vakila o koya ni dina ga ni dau dabe ena dua na ivavakoso me vakayagataka na sakaramede, na veiyalayalati e dau vakavouya ena vei-Sigatabu e nona sara ga. A veivuke na sakaramede—ka sa veivuke tikoga—sa dau vakila o Diane na mana ni loloma vakalou, vakadinadinataka na liga ni Turaga ena nona bula, ka voleka cake vua na iVakabula.\nSa vakatakila na iVakabula ni sa yaga sara vakalevu na sakaramede ena dua na yavu vakayalo. E kaya kina:\n“Ia au sa vakaroti kemudou mo dou dau kitaka na ka oqo [vakayagataka na sakaramede]. Dou sa kalougata kevaka dou sa dau kitaka tiko na ka oqo, ni dou sa tara cake ena dela ni noqu uluvatu.\n“Ia ko koya yadua sa sega ni kitaka vakakina, sa sega ni tara cake ena dela ni noqu uluvatu, sa tara ga ena dela ni nuku; ia ni sa tau mai na uca, ka coka na dobui, ka liwa na cagi ka tabaki ira, era na bale kina.”12\nE sega ni kaya o Jisu kevaka e tau mai na uca, kevaka ecoka na dobui, ka kevaka e liwa na cagi, ia “ni sa.” E sega ni dua e vakuwai mai na bolebole ni bula; eda gadreva kece na veitaqomaki e rawa mai na vakayagataki ni sakaramede.\nEna siga sa Tucake tale kina na iVakabula, e rua na tisaipeli erau a lako tiko ki na dua na koro ko Emeo. E sega ni kilai, na nona duavata kei rau na Turaga ena ilakolako. Ni ratou lako tiko, a vakavulici rau ko Koya mai na ivolanikalou. Ni ratou yacova na vanua eratou lakova, rau sureti Koya me kana vata kei rau.\n“Ia ni ratou sa tiko sobu me ratou kana, sa taura na madrai ko Koya ka lotutaka, ka dovia, ka solia vei rau.\n“A sa qai lau na matadrau, a rau sa kilai koya; a sa takali ko koya mai na matadrau.\n“A rau sa veikayaka vakai rau, sa sega li ni katakata sara na yalodaru, ni datou sa veivosaki kaya ena gaunisala, ni sa vakamacalataka talega vei kedaru na iVolatabu ko koya?\n“A rau sa cavu tu ena tiki ni yakavi ga ko ya, ka lesu tale ki Jerusalemi, a rau sa kunei ira na lewe tinikadua [na iApositolo] ni ra sa soqoni vata mai.”\nErau sa qai vakadinadinataka vei ira na iApositolo ni “Sa dina sa tucake tale na Turaga. …\n“A rau sa tukuna talega na veika sa ia ena gaunisala, ka ni rau sa kilai koya talega ni sa dovia tiko na madrai.”13\nNa sakaramede e vukei keda vakaidina me da kila na noda iVakabula. E vakananuma talega vei keda na Nona vakararawataki vakatawadodonu. Kevaka me a dodonu tu na bula, ke daru na sega ni vakaturi cake tale mai na mate; ke daru na sega sara ni rawa ni savasava tu ena mata ni Kalou. Ena vuku ni ka oqo, au sa vakavinavinaka kina ni sega ni dau dodonu tu ga na bula.\nEna gauna vata oqori, au rawa ni kaya vakadodonu sara, ena vuku ni Veisorovaki i Jisu Karisito, ena yaco, ena rai tawamudu ni veika kece sara, ena sega ni dua na ka e sega ni dodonu. “Na veika kece e sega tu ni dodonu me baleta na bula ena rawa ni vakadodonutaki.”14 Ena sega beka ni veisau na ituvaki eda sotava tiko oqo, ia ena yalololoma, yalovinaka, kei na loloma ni Kalou, eda na ciqoma kina o keda kece e levu cake mai na veika eda cakacakataka, e levu cake mai na veika eda rawa ni rawata, ka levu cake mai na veika eda sa bau namaka me da rawata. Sa yalataki vei keda ni “Kalou ena tavoya tani kecega na wainimata mai na mata[da]; ia ena sega tale na ciba, se na rarawa, se na tagi, ka na sega tale na vutugu: ni sa takali tani na ka makawa.”15\nVeitalia na vanua o tu kina ena nomudrau veiwekani kei na Kalou, au sureti kemuni mo ni toro voleka yani vua na Tamada Vakalomalagi kei Jisu Karisito, koi rau erau na Ciqoma ka Solia na veika kecega e vinaka. Au sureti kemuni mo ni lakova na soqoni ni sakaramede e veimacawa ka vakayagataka na ivakatakarakara savasava ni yagona kei na nona dra na iVakabula. Au sureti kemuni mo ni vakila na nona voleka na Kalou ni sa vakatakilai vei iko o Koya, me vaka na Nona vakatakilai vei ira na tisaipeli ni gauna makawa, ena “dovi ni madrai.”\nNi o ni vakayacora vakakina, au yalataka ni o ni na voleka cake vua na Kalou. Na ivakarau ni bula ni tagi vagonegonea, sega ni mamau ena veika e ciqoma, kei na lomalomaruataka na dina ena takali yani. Ena vakaisosomitaki na yalo vaqori ena yalo ni loloma cecere kei na vakavinavinaka ena nona isolisoli ni Luvena na Tamada Vakalomalagi. Ni da voleka cake yani vua na Kalou, ena yaco mai ki na noda bula na mana veivakaukauwataki ni Veisorovaki nei Jisu Karisito. Ka, me vaka a yaco vei rau na tisaipeli ena sala ki Emeo, eda na raica ni a dau tu voleka ga e veigauna kece na iVakabula. Au vakadinadinataka ena yaca i Jisu Karisito, emeni.\nRaica iVoladusidusi 2: Veiliutaki ena Lotu (2010), 6.2. Mai na tabana e 1 ena Providing in the Lord’s Way: Summary of a Leader‘s Guide to Welfare (ivolalailai, 2009), eda wilika: “Ni ra sa cakava na lewe ni Lotu na veika kece era rawata me baleta na nodra bula ka ra se bera ga ni rawata na veika taumada me ra bula kina, sa dodonu me ra gole taumada vei ira na nodra matavuvale me ra vukei. Ni sega ni veirauti, sa tuvakarau na Lotu me veivuke.”\n1 Nifai 2:16.\n1 Nifai 2:11, 12.\n1 Nifai 1:20.\nRaica na1 Nifai 17:23–50.\n1 Nifai 15:3.\n1 Nifai 15:9; raica talega na tikina e 8.\nRaica na Luke 15:2; raica talega na Joseph Smith, ena History of the Church, 5:260–62.\nNa sere ni Siganisucu a vola vaka-Jamani o Abel Burckhardt (1805–82), ka a veiqaravi vaka archdeacon mai Basel, Switzerland. A caka na vakavakadewa vaka-Suwiteni ena 1851 mai vei Betty Ehrenborg-Posse. Na yacana vaka-Suwiteni na “När juldags morgen glimmar.” Sa levu na kena ivakadewa vakavalagi sa caka me rawa kina ni lagati ena kena ilagalaga vaka-Jamani e dau lagati kina. Na ivakadewa vakavalagi oqo na neirau kei ganequ o (Anita M. Renlund).\nWhen Christmas morning gleams(Ni kida mai na mataka ni Siganisucu)\nAlready rests upon the straw. (Sa davo no kina na Kalou.)|\nTo come down to the earth! (Mo ni lako mai ki vuravura!)\nJesus, we need Thee, Thou dear children’s friend. (Jisu, keimami gadrevi Kemuni, Kemuni nodra itokani na gone)\nWith my sins again. (Ena noqu ivalavala ca tale.)\n3 Nifai 18:12–13.\n3 Nifai 27:14–15.\nLuke 24:30–35; raica talega na Luke 24:13–29.\nVunautaka Noqu Kosipeli: Dua na iDusidusi ki na Veiqaravi Vakadaukaulotu (2004), 52.\nAi Vakatakila 21:4.


Na icula ni itatarovi na AstraZeneca | The AstraZeneca vaccine | Unite against COVID-19\nNa icula ni itatarovi na AstraZeneca | The AstraZeneca vaccine\nRaica eso tale na itukutuku me baleta na icula ni itatarovi na AstraZeneca kei na sala e rawa mo cula kina.\nMe baleta na icula ni itatarovi na AstraZeneca\nNa icula ni itatarovi e vakayagataki vakalevu e Niusiladi na Pfizer.\nIa e sa tiko talega na icula ni itatarovi ni COVID-19 na AstraZeneca vei ira e ra sa yabaki 18 ka sivia kevaka e ra vinakata me ra cula ena dua tani tale mai na Pfizer.\nE icula ni itatarovi ni mate veitauvi. E sega ni tiko ena icula ni itatarovi e dua na manumanu bula ni mate na SARS-CoV-2, ka sega kina ni rawa me veitauvi na COVID-19 ena icula ni itatarovi oqo.\nE gadrevi na cula vakarua ena icula ni itatarovi na AstraZeneca. Ena gadrevi mo wawa me 4 na macawa ni bera ni qai soli vei iko na ika rua ni nomu cula ena icula ni itatarovi. Mo rawa ni taqomaki vakavinaka, ena gadrevi mo cula vakarua ena icula ni itatarovi.\nE sega ni saumi ka vakarautaki vei ira kece e Niusiladi.\nNa nomu cula ena icula ni itatarovi na AstraZeneca\nE rawa ni vakadeitaka na nomu gauna mo cula kina ena icula ni itatarovi na AstraZeneca ena Book My Vaccine (external link) se qirita na Talevoni ni Bula ni cula ena icula ni itatarovi ni COVID-19 ena 0800 28 29 26.\nEna vakaraitaki tu ena Book My Vaccine na veivanua e rawa ni ko cula kina ena icula ni itatarovi na AstraZeneca.\nE sega ni dodonu mo cula ena icula ni itatarovi na AstraZeneca kevaka:\ne lako vakaca vei iko na revurevu ni icula ni itatarovi oqo se dua na ka e tiko kina\ne vakavuna e dua na cevata levu ni dra ena gauna ko cula oti kina ena icula ni itatarovi ni COVID-19 ka lailai na veika e dau vakavuna na cevata ni dra\ne sa yaco oti na Capillary Leak Syndrome (na ituvaki e vakavuna me cila tani mai na wai mai na sala ni dra lalai).\nE cula na icula ni itatarovi na AstraZeneca ena masela (vakalevu ena tabamu e cake). E rawa ni soli na ika rua ni icula ena maliwa ni ika 4 ki na ika 12 ni macawa ni oti na imatai ni icula ni itatarovi. Kevaka ko a cula taumada ena icula ni itatarovi na AstraZeneca e dodonu mo cula talega kina ena kena ikarua.\nE dodonu mo wawa me 15 na miniti ni ko sa cula oti me rawa ni keitou vakadeitaka ni ko daumaka.\nNi oti e 3 na vula mai na gauna ko cula kina ena ikarua ni gauna, e sa rawa ni soli vei iko na icula ni veitokoni ni itatarovi.\nE sega ni veirauti sara na itukutuku me baleta na kena vakayagataki na icula ni itatarovi na AstraZeneca vei ira na bukete, e kena ibalebale ni se veirauti tikoga na Pfizer vei ira.\nVosa vua na nomu vuniwai kevaka ko nanuma ni ko sa bukete se kevaka ko bukete se sucu tiko vei iko na luvemu se veiganiti vei iko na icula ni itatarovi na AstraZeneca.\nNa sala e cakacaka kina na icula ni itatarovi na AstraZeneca\nNa icula ni itatarovi na AstraZeneca e vakabulabulataka na sotia ni yago. E vukea na yago me bulia na sotia me veivuke ena kena valuti na manumanu ni mate. Oqo ena vukei iko ena nomu taqomaki mai na COVID-19 ena veigauna mai muri. E sega ni dua na isaluwaki ni icula ni itatarovi oqo e rawa ni vakavuna na COVID-19.\nKeitou kila vakacava ni mana na AstraZeneca me icula ni itatarovi\nNa icula ni itatarovi ni COVID-19 e sa dikevi oti vakavinaka duadua.\nEna gauna ni vakatovotovo e kunei ni solia na AstraZeneca e 81 na pasede ni veitaqomaki mai na ivakatakilakila ni COVID-19. E vakaraitaka talega ni rauta ni 80 na pasede na kena mana me tarova na curu e valenibula ni oti na imatai ni icula. Ena veitaqomaki vinaka duadua e na gadrevi mo cula vakarua.\nNa Medsafe na tabana e Niusiladi e tiko vua na kaukauwa me dikeva na kena mana. E dikeva na kedra vakayagataki na wainimate vou, okati kina na itatarovi, me vakadeitaka ni ra sa yacova na ivakatagedegede e gadrevi e vuravura kei na veika e ganita na noda vanua. E na vakatura walega me vakadonui me vakayagataki e dua na wainimate e Niusiladi kevaka e sa yacova na vei ivakatagedegede oqori.\nE a sa vakadikeva sara vakavinaka na AstraZeneca na Medsafe me baleta kena veitaqomaki. E sega ni caka tu ga me rawa na kena vakadonui na vakayagataki ni icula ka sega ni muri e dua na sala takoso. E sa mana na nodra vakayagataka na AstraZeneca e vica vata na milioni e vuravura.\nE so narevurevu bibi ia e ra sega ni dau yaco vakawasoma.\nNa cevata ni dra e dua na revurevu ni icula ni itatarovi na AstraZeneca ia e sega ni dau yaco vakawasoma. E sa yaco oti e na rauta ni 1 ena ya 100,000 vei ira e ra sa cula oti ena icula ni itatarovi na AstraZeneca.\nmosi ni sarisari\nvuce ni yava\nmosi ni liga kei na yava\nmosi kaukauwa ni ulu ka vaka me sega ni oti rawa\nbuwawa na rai\nveilecayaki se manumanu ni soni\nmosi ni kete.\nE sa tauri e so na itukutuku ni kena cila na dra mai na kena sala me drodrova yani na vei tiki ni yago tale e so. Na kena ivakaraitaki e oka kina na vuce totolo ni liga kei na yava, levu totolo na bibi kei na via matabuto.\nE sa tukuni talega na itukutuku ni Guillain-Barre syndrome (GBS) (na veilecayaki ni sotia ni yago me ra sa laki vakaleqa tale na nave ka vakavuna na mosi ni masela kei na paralasi ena so na gauna). E sega ni dau yaco vakawasoma na GBS me vakavuna na vuce ni nave. Na kena ivakatakilakila e okati kina na mosi, mate kei na malumalumu ni masela ena liga kei na yava ka rawa ni tete yani ki na saresare kei na mata.\nVakasaqara vakatotolo na veiqaravi vaka vuniwai kevaka ko vakila na vei ivakatakilakila oqori.\nRipotetaki ni revurevu ni icula\nNa website na My Covid Record e vakatara mo raica na itukutuku ni nomu cula ena icula ni itatarovi ni COVID-19. Ena website oqo e rawa talega mo kerea kina:\nMy Vaccine Pass - na itukutuku vakamatanitu me baleta na ituvaki ni nomu cula ena icula ni itatarovi ni COVID-19 e Aotearoa Niusiladi\nna Na Sitivikiti ni Cula ni veilakoyaki ena veivanua - na ivakadinadina ni nomu cula ki na veivanua tani.\nRaica na itukutuku ni cula ena My Covid Record\nLako vakaca kei na revurevu ni wainimate ni itatarovi | Minisitiri ni Bula (external link)\nMe baleta na wainimate ni itatarovi na AstraZeneca | Immunisation Advisory Centre (Tabana ni vakasala ni wainimate ni itatarovi) (external link)\nLast updated: 4 February 2022 at 10:54 am


The Fiji Times » Ripote e Palimedi\nRipote e Palimedi\nO rau na lewe ni Palimedi mai na i To ni Veisaqa o Ro KIniviliame Kiliraki kei Niko Nawaikula e Palimedi e na siga Moniti. Veitaba: ATU RASEA\nESA soli kivua na Vunivola ni Palimedi ena siga Moniti na nodratou vola tukutuku na komiti digitaki ka dikeva na lawa kei na dodonu ni tamata yadua ena vuku ni lawa vakaturi na Information Bill.\nA vakaraitaka e Palimedi o Ashneel Sudhakar ni lawa vakaturi oqo e kena i naki me na solia vei ira na lewenivanua e Viti na dodonu ena kena tarogi ki na tabana ni matanitu na nodra vakatulewa ena vuku ni so na vakatulewa e dau yaco.\nOqo me vaka na noda dau biuta na noda vakatutu ena so na vakacicivaki bisinisi, ka qai sega ni taurivaki na veika ko biuta yani oya, ia na lawa vakaturi oqo e na rawa kina vei iko mo na taroga se cava na vuna e sega ni taurivaki kina na nomu vakatutu.\nTukuna talega o Sudhakar ni levu na vakatutu eraou ciqoma ena vuku ni kena biu vata na lawa vakaturi oqo.\nKa ratou ciqoma talega e levu na i tukutuku ka vukei eratou ena kena biu vata na nodratou ripote ena vuku ni lawa vakaturi oqo.\nE vakavinavinakataka ni tiko talega na gauna me ratou laki veitalanoa kina kei ira na kena dau era biuta vata na lawa vakaturi oqo.\nE vakaraitaka talega o Sudhakar ni so talega na veika e tiko ena Yavu ni Vakavulewa ni 2013 e kovuta na lawa vakaturi oqo me vaka na nona dodonu e dua na lewenivanua me na kauta mai e dua na i tukutuku e tiko vua na matanitu.\nE vica vata na ripote e sa mai vagolei ki na Bose Lawa ni oti na nodra raica vakavinaka ka vakatututaka na lewe ni komiti digitaki e Palimedi ena vuku ni kena buli tiko na lawa me baleta na noda tiko vinaka na lewenivanua e Viti.


Curu Vakatui i Jerusalemi o Jisu | Bula i Jisu\nMACIU 21:1-11, 14-17 MARIKA 11:1-11 LUKE 19:29-44 JONI 12:12-19\nCURU I JERUSALEMI O JISU ENA LAGILAGI\nPAROFISAITAKI NONA RUSA O JERUSALEMI\nEna mataka ni Siga Tabu, ika9 ni Naisani, eratou biuti Pecani o Jisu kei na nona tisaipeli me ratou gole i Jerusalemi. Ni ratou volekati Pecifaki yani ena Ulunivanua ni Veiolive, e tukuna o Jisu vei rau na nona tisaipeli:\n“Drau lako ina koro e tu mai ya, drau na raica sara e dua na asa e vesu tu kei na luvena. Drau sereka, drau kauta mai vei au. Ke dua e vosa kina, mo drau kaya, ‘E vinakata na Turaga.’ Ena solia mai o koya.”—Maciu 21:2, 3.\nEratou sega ni kila na tisaipeli ni ivakasala ya i Jisu e umani tiko ena parofisai vakaivolatabu. Ia ratou qai kila e muri ni vakayacori kina na parofisai i Sakaraia. A parofisaitaka ni na curu i Jerusalemi na Tui yalataki ni Kalou ena “yalomalumalumu, e vodo tiko ena asa, ena luveniasa, na luve ni asa yalewa.”—Sakaraia 9:9.\nNi rau yaco yani i Pecifaki na tisaipeli, rau sereka sara na luveniasa tagane kei na tinana. Era kaya vei rau na duri tu e kea: “Na cava drau sereka kina na luveniasa qori?” (Marika 11:5) Ia era laiva me rau kauta nira rogoca ni vinakata na Turaga o Jisu na manumanu. Erau tevuka na tisaipeli nodrau isulu e sau ena asa kei na luvena, ia e vodoka o Jisu na luveniasa.\nEra tabili yani na ilala levu ena ilakolako i Jisu i Jerusalemi. E levu era tevuka na nodra isulu e gaunisala, eso tale era musu tabanikau “mai lomanivanua.” Era kacivaka: “Keimami masulaka me vakabulai! E kalougata o koya e lako mai ena yaca i Jiova! E kalougata na Matanitu i Tevita na tamada sa roro mai!” (Marika 11:8-10) Na itukutuku qori e vakacudrui ira eso na Farisi era maliwai ira voli na ilala levu. Era kaya vei Jisu: “Qasenivuli, bau vosa mada vei ira nomu tisaipeli.” E sauma o Jisu: “Au tukuna vei kemuni, ke ra galu qo, era na vosa na vatu.”—Luke 19:39, 40.\nNi raici Jerusalemi o Jisu, e tagi qai kaya: “Ke o kila mada ga ena gauna qo na ka ena kauta mai na vakacegu—ia qo era sa vunitaki mai matamu.” Ena totogitaki o Jerusalemi ni nakita nona talaidredre. E parofisaitaka o Jisu: “Era na viribaiti iko na kemu meca ena bai momoto. Era na tagavi iko, era na viribaiti iko mai na veiyasana kece. Era na botolaki iko kei ira na luvemu ina qele, ena sega tale ni vo vei iko na vatu e veitaqai.” (Luke 19:42-44) A yaco dina na vosa i Jisu ni vakarusai o Jerusalemi ena 70 G.V.\nNi curu yani o Jisu i Jerusalemi, ‘era maue na lewenikoro nira kaya: “O cei qo?”’ Era kaya tiko ga na ilala levu: “Qo na parofita o Jisu mai Nasareci e Kalili!” (Maciu 21:10, 11) Era maliwai ira tiko na ilala levu eso era raica nona vakaturi Lasarusa o Jisu, era talanoataka sara na cakamana qori. Nira kila na Farisi nira sega ni cakava rawa e dua na ka, era sa qai veikayaka ga: “Era sa muri koya na kai vuravura kece.”—Joni 12:18, 19.\nE gole ina valenisoro o Jisu me lai veivakavulici me vaka ga na nona ivakarau ni sikovi Jerusalemi. E vakabulai ira na mataboko kei na lokiloki. Era cudru na iliuliu ni bete kei na vunivola ena ka e cakava o Jisu, kei na nodra rogoci ira na gonetagane lalai nira kacivaka voli ena valenisoro: “Keimami masulaka me vakabulai na Luvei Tevita!” Era tarogi Jisu na iliuliu ni lotu: “O rogoca na ka era kacivaka tiko?” E sauma: “Vakaevei oni sega tale ga ni wilika qo, ‘Oni vakavuna me veivakacaucautaki na gusudra na gone lalai kei na gone dramidrami’?”—Maciu 21:15, 16.\nE veiraiyaki o Jisu ena loma ni valenisoro, oti e biubiu sara kei ratou na yapositolo ni sa yakavi mai na vanua. E lesu i Pecani ni bera na ika10 ni Naisani me lai moce kina ena Sigatabu.\nE curu vakatui ena gauna cava o Jisu i Jerusalemi? Vakamacalataka na ka e yaco ena gauna qori.\nCava e nanuma o Jisu me baleti Jerusalemi? Cava e parofisaitaka?\nNa cava e yaco ni gole o Jisu ina valenisoro?\niMeli iMeli Vodoka i Jerusalemi na Tui na Luveniasa\njy wase 102 t. 238-239


NA VUNAU NI SORO 15 FOV - A sa vosa vei Mosese kei - Bible Search\nNA VUNAU NI SORO 14 NA VUNAU NI SORO 16\nNA VUNAU NI SORO 15\nA ka sa sega ni savasava kina na tagane, 1-18. Kei na ka sa sega ni savasava kina na yalewa, 19-33.\n1A sa vosa vei Mosese kei Eroni ko Jiova, ka kaya, 2Drau vosa vei ira na Isireli, ka kaya vei ira, Ni sa turi na yagona e dua na tagane, sa qai sega ni savasava e na vuku ni nona turi. 3Ia oqo na ka sa sega ni savasava kina ko koya, ni sa dua na nona turi: ni sa turi na yagona, se segai, oqo na nona sega ni savasava. 4Ai mocemoce kecega sa koto kina ko koya sa turi, sa sega ni savasava: kei na ka kecega sa dabe kina ko koya, sa sega ni savasava. 5O ira kecega sa tara na nonai mocemoce, me sava nodra i sulu, ka sili e na wai, ia ena sega ni savasava ka yacova na yakavi. 6Ia ko koya sa dabe e na dua na ka ka dabe kina ko koya sa turi, me sava nonai sulu, ka sili e na wai, ia ena sega ni savasava ka yacova na yakavi. 7Kei koya sa tara na yagona sa turi, me sava na nonai sulu, ka sili e na wai, ia ena sega ni savasava ka yacova na yakavi. 8Ia kevaka sa kasivita na tamata savasava ko koya sa turi, me qai sava nonai sulu, ka sili e na wai, ia ena sega ni savasava ka yacova na yakavi. 9Kei nai vodovodo kecega sa vodo lako kina ko koya sa turi, ena sega ni savasava. 10Kei ira kecega sa tara e dua na ka ka tiko kina ko koya, ena sega ni savasava ka yacova na yakavi: kei koya sa colata na ka vakaoqori, me sava na nonai sulu, ka sili e na wai, ia ena sega ni savasava ka yacova na yakavi. 11Kei ira kecega sa tara ko koya sa turi, a sa sega ni vuya e na wai na ligana, me sava na nonai sulu, ka sili e na wai, ia ena sega ni savasava ka yacova na yakavi. 12Kei na bilo qele sa tara ko koya sa turi, me vorolaki: kei na bilo kau kecega me vui e na wai. 13Ia ni sa savasava mai ko koya ka turi mai na nona turi; me qai wilika e vitu na siga me vakasavasavataki kina, ka sava na nonai sulu, ka sili e na wai drodro, ena qai savasava. 14Ia e na kenai kawalu ni siga me kauta e rua na soqe, se rua na ruve gone, ka lako ki na mata i Jiova, ki na katuba ni vale ni veitavaki, ka solia vua na bete: 15ena qai vakacabora na bete, e dua mei soro ni valavala ca, ka dua mei soro kama; ia me sorovaki koya kina na bete e na mata i Jiova, e na vuku ni nona turi.\n16Ia kevaka sa bura loa na nona wai e dua na tagane, me qai sili kece na yagona e na wai, ia ena sega ni savasava ka yacova na yakavi. 17Kei nai sulu kecega, kei na kuli ni manumanu kecega, sa buraci wai ni tagane, me sava e na wai, ia ena sega ni savasava ka yacova na yakavi. 18A yalewa talega erau sa koto kaya na tagane sa bura loa na nona wai, me rau sili e na wai, ia me rau sega ni savasava ka yacova na yakavi.\n19Ia kevaka sa turi e dua na yalewa, ka sa dra ka turi mai yagona, me na tawase tani ko koya ka bogi vitu: ia ko koya sa tarai koya ena sega ni savasava ka yacova na yakavi. 20Ia na ka kecega sa koto kina ko koya ni sa tawase tani, ena sega ni savasava: na ka kece talega sa dabe kina ena sega ni savasava. 21Kei koya sa tara na nonai kotokoto, me sava na nonai sulu, ka sili e na wai, ia ena sega ni savasava ka yacova na yakavi. 22Kei koya sa tara e dua na ka ka dabe kina ko koya, me sava na nonai sulu, ka sili e na wai, ia ena sega ni savasava ka yacova na yakavi. 23Ia kevaka sa dua na ka sa no e nonai kotokoto, se e na ka sa dabe kina ko koya, ni sa tara e dua na tamata, ena sega ni savasava ka yacova na yakavi. 24Ia kevaka sa koto kaya e dua na tagane, a sa tauvi koya na nona dra, ena sega ni savasava ko koya ka bogi vitu; kei nai mocemoce taucoko sa koto kina na tagane ko ya, ena sega ni savasava.\n25Ia kevaka sa turi dra e dua na yalewa ka bogi vuqa ni sa sega ni kena gauna dodonu, se sa turi tiko ni sa oti na bogi me tawase tani kina; a siga kecega sa turi kina sa sega ni savasava, ena vaka na bogi sa tawase tani kina ko koya: ena sega ni savasava ko koya. 26Ai kotokoto kecega sa koto kina ko koya e na veisiga kece sa turi kina, ena tautauvata vua kei na nonai kotokoto ni sa tawase tani: kei na ka kecega sa dabe kina ko koya ena sega ni savasava, me vaka na nona sega ni savasava ni sa tawase tani. 27Kei koya sa tara e dua na ka oqori ena sega ni savasava, ia me sava na nonai sulu, ka sili e na wai, ia ena sega ni savasava ka yacova na yakavi. 28Ia kevaka sa savasava mai na nona turi, me wawa mada bogi vitu, ena qai savasava. 29Ia e na kenai kawalu ni siga me kauta ko koya e rua na soqe, se rua na ruve gone, ka kauta vua na bete, ki na katuba ni vale ni veitavaki. 30Ia me cabora ko koya na bete e dua mei soro ni valavala ca, kei na kenai karua mei soro kama; ia me sorovaki koya na bete e na mata i Jiova, e na vuku ni turi ka sega ni savasava kina.\n31Ia dou tawasei ira tani vakaoqo na Isireli mai na ka era sega ni savasava kina, me ra kakua ni mate e na nodra sega ni savasava, ni ra sa vakadukadukalitaka na noqu vale sa tu e na kedra maliwa.\n32Oqo na lewa e na vuku i koya sa turi, kei koya sa bura loa na nona wai, a sa sega ni savasava kina; 33kei koya na yalewa sa tauva na mate vakavula; kei koya sa turi, se tagane se yalewa; kei koya erau sa mocera na yalewa sa sega ni savasava.


Me Dusimaki Iko na Nomu Lewaeloma e Vakavulici Vakaivolatabu | Vulici\n“Na inaki sara ga ni ivakaro qo me savasava kina na noda loloma, me vinaka na noda lewaeloma.”—1 TIM. 1:5.\nSERE: 57, 48\nE yaga vakacava noda lewaeloma ena ka e vauca na noda bulabula vakayago?\nE yaga vakacava na noda lewaeloma nida digia na ka ni veivakamarautaki?\nNa ka vinaka cava e rawa ni uqeti keda kina na noda lewaeloma?\n1, 2. O cei e solia na noda lewaeloma? Na cava meda vakavinavinakataka kina qori?\nNI BULI keda o Jiova, e solia vei keda na galala ni vakatulewa. E solia na Kalou e dua na idusidusi yaga vei rau na imatai ni tagane kei na yalewa, vaka kina nodrau kawa—na lewaeloma, me vakalewa na ka e dodonu kei na ka e cala. Ke vakayagataki vinaka, ena dusimaki keda meda caka vinaka, meda kua ni cakacala. Ni solia o Jiova noda lewaeloma e dusia ni lomani keda, e vinakata meda duavata ena caka ni lomana.\n2 Nikua, e tiko vei keda kece na lewaeloma. (Wilika Roma 2:14, 15.) Levu era sega ni muria na ivakatagedegede vakaivolatabu, ia eso era dau caka vinaka ra qai cata na ka ca. Na lewaeloma e tarovi ira e levu mera kua ni cakava na veika torosobu. Ke sega na lewaeloma, sa na ca ga na bula e vuravura! De dua ena levu sara na veika ca ni vakatauvatani nikua. Eda vakavinavinaka ni solia vei keda na Kalou na lewaeloma!\n3. E veiuqeti vakacava na lewaeloma ena ivavakoso vaKarisito?\n3 Ni vakatauvatani kei ira e levu nikua, o keda na dauveiqaravi ni Kalou eda na via vakavulica na noda lewaeloma. Eda vinakata me salavata noda lewaeloma kei na ivakatagedegede ni ka e dodonu kei na ka e cala, na ka e vinaka kei na ka ca e vakatakilai ena iVolatabu. Ena yaga vakalevu ena ivavakoso na lewaeloma e vakavulici vinaka. Ia e sega ni ka ni vakasama ga noda vakavulica kei na noda vakayagataka noda lewaeloma. E dau cavuti vata ena iVolatabu na lewaeloma vinaka, na vakabauta kei na loloma. E vola o Paula: “Na inaki sara ga ni ivakaro qo me savasava kina na noda loloma, me vinaka na noda lewaeloma, me kua ni veivakaisini na noda vakabauta.” (1 Tim. 1:5) Nida vakavulica na noda lewaeloma da qai muria sara, ena titobu noda lomani Jiova, ena dei tale ga noda vakabauta. Ena kilai na keda ituvaki dina vakayalo, na ivakarau ni lomada, kei na levu ni noda via vakamarautaki Jiova ena sala eda vakayagataka kina noda lewaeloma. Io, ena vakatakila na noda lewaeloma se da tamata vakacava.\n4. Eda na vakavulica vakacava na noda lewaeloma?\n4 Eda na vakavulica vakacava noda lewaeloma? E bibi meda vulica wasoma na iVolatabu, vakasamataka vakatitobu na ka eda wilika, da qai kerei Jiova me vukei keda meda muria na ka eda vulica. Kena ibalebale eda na sega ni vulica wale ga na iVolatabu kei na kena lawa. Na inaki ni noda vulica na iVolatabu meda kilai Jiova vinaka kina, nona itovo, na ka e taleitaka kei na ka e cata. Ni caka qori ena salavata na noda lewaeloma kei na ka e vinakata na Kalou o Jiova. Qori ena uqeta na lomada, eda na via vakatotomuri koya vakalevu.\n5 De dua eda na taroga: Ena veivuke vakacava na lewaeloma e vakavulici vinaka nida vakatulewa? Eda na doka vakacava na nodra vakatulewa na tacida? Ena uqeti keda vakacava na noda lewaeloma meda gumatua? Meda veivosakitaka mada qo e tolu na ituvaki e rawa ni yaga kina noda lewaeloma: (1) noda bulabula vakayago, (2) ka ni veivakamarautaki, kei na (3) cakacaka vakaitalatala.\n6. Na ituvaki cava ena vinakati kina na vakatulewa?\n6 E uqeti keda na iVolatabu meda qarauna na ivalavala e rawa ni vakaleqai keda. E uqeti keda tale ga meda lewai keda vinaka ena so tale na ka, me vaka na kana kei na gunu. (Vkai. 23:20; 2 Kor. 7:1) Eda kila nida na tauvimate, eda na vakila tale ga na bula vaqase. Ia nida muria na ivakavuvuli vakaivolatabu qori, eda na qarauna na noda bula. E tiko ena so na vanua na veiqaravi vakavuniwai kei na kena e sega ni vauci kina na veiqaravi e valenibula. Levu na gauna e ciqoma na valenivolavola ni tabana na nodra ivola na mataveitacini nira kere ivakasala me baleta na duidui veiqaravi vakavuniwai. Levu era taroga, “E rawa nida ciqoma na tamata i Jiova na veiqaravi qo?”\n7. Eda na vakatulewataka vakacava na ka e vauca na veiqaravi vakavuniwai?\n7 Ke taro ivakasala mada ga e dua, ena sega ni lewa na valenivolavola ni tabana se o ira na qase ni ivavakoso na veiqaravi vakavuniwai me digia. (Kala. 6:5) Era na vakamacalataka ga na ka e tukuna o Jiova me vukea na lotu vaKarisito me vakatulewa vinaka. Kena ivakaraitaki, e bibi me nanuma tiko na lotu vaKarisito na ivakaro vakaivolatabu me ‘vakatabui koya mai na dra.’ (Caka. 15:29) Kena ibalebale sa na sega tu ga ni ciqoma na veiqaravi e okati kina na kena tauri na dra se iwasewase lelevu ni dra. Qori sa rawa ni cakacaka kina nona lewaeloma me taura se sega na iwasewase lailai e vidavidai mai na iwasewase lelevu ni dra. * Na ivakasala vakaivolatabu cava tale ena vukei keda nida vakatulewataka na ka e vauca na veiqaravi vakavuniwai?\n8. E yaga vakacava na Filipai 4:5 ena ka e vauca na noda bulabula vakayago?\n8 E kaya na Vosa Vakaibalebale 14:15: “Na tamata yalowai e vakabauta na vosa kece, ia o koya e yalomatua e vakasamataka na nona ilakolako kece.” Eso na tauvimate sa na rairai sega tu ga na kena iwali. E ka vakayalomatua meda qarauna na veiqaravi e tukuni wale tu ga ni yaga vakalevu qai sega ni bau vakadinadinataki. E uqeti vakalou o Paula me vola: “Me kilai na nomuni yalorawarawa vei ira na tamata kece ga.” (Fpai. 4:5) Nida yalorawarawa, eda na vakaliuca tiko ga na veika vakayalo, eda na sega ni vakayagataka vakalevu noda gauna ena ka e vauca noda bulabula vakayago. Ke da kauaitaka vakalevu na noda bulabula vakayago, eda sa kauaitaka ga na ka e baleti keda. (Fpai. 2:4) E bibi duadua na noda bula vakayalo. Me donu tale ga noda rai me baleta noda bulabula vakayago.—Wilika Filipai 1:10.\nO dau togoraka ga nomu rai? (Raica na parakaravu 9)\n9. E yaga vakacava na Roma 14:13, 19 ena vakatulewa me baleta na noda bulabula vakayago? Ena rawa ni vakaleqai vakacava noda duavata?\n9 Na lotu vaKarisito e yalorawarawa ena sega ni togoraka nona nanuma. Erau veiuqeti e dua na veiwatini ena dua na vanua vakaUrope me vakayagataki na isosomi ni kakana kei na kanamusu. Erau uqeti ira eso na tacida mera cakava qori, ia eso era bese ni muria. Toso na gauna, e sega ni mana na veiqaravi qori, e vakaleqai sara ga kina nodra veimaliwai. E nodrau dodonu na veiwatini me rau digia na isosomi ni kakana me rau vakayagataka kei na ituvatuva ni kanamusu. Ia vakacava e ka vakayalomatua me vakaleqa na duavata ni ivavakoso na ka e vauca na bulabula vakayago? Ena gauna makawa e Roma, e duidui na nodra rai eso na lotu vaKarisito me baleta na kakana kei na so na siga. Ia na cava e qai vakasalataki ira kina o Paula? E kaya: “E dua na tamata e okata me bibi e dua na siga mai na vo ni siga, e dua tale e okata mera tautauvata kece ga na siga. Me vakadeitaka na tamata yadua na ka e nanuma.” Ena bibi mera kua ni veivakatarabetaki.—Wilika Roma 14:5, 13, 15, 19, 20.\n10. Na cava meda doka kina na nodra vakatulewa eso tale? (Raica na imatai ni iyaloyalo.)\n10 Ke da sega ni kila na vuna e duidui kina nona vakatulewa e dua na tacida, meda kua ni totolo ni vakalewai koya se meda vakasaurarataki koya me veisautaka nona vakatulewa. De dua e se “malumalumu” na nona lewaeloma qai vinakati me vakavulici tale se sa rui kauai vakasivia ena so na ituvaki. (1 Kor. 8:11, 12) Ena dua tale na yasana, de dua ena vinakati meda dikeva noda lewaeloma, ena rairai vinakati me vakavulici vinaka tale me salavata kei na ivakavuvuli vakalou. Ena ka e vauca na noda bulabula vakayago, dodonu meda vakatulewa ga kina da qai colata na kena itavi.\nNA KA NI VEIVAKAMARAUTAKI E YAGA\n11, 12. Nida digia na ka ni veivakamarautaki, na ivakasala vakaivolatabu cava meda nanuma tiko?\n11 E buli keda o Jiova meda marautaka na ka ni veivakamarautaki, me yaga tale ga vei keda. E vola o Solomoni ni tiko “na gauna ni dredre” kei “na gauna ni meke.” (Dauv. 3:4) Ia e sega ni yaga kece se veivakabulabulataki na ka ni veivakamarautaki. E sega tale ga ni vinaka meda vakaitavi vakalevu se wasoma ena ka ni veivakamarautaki. Ena vukei keda vakacava noda lewaeloma meda marautaka na ka ni veivakamarautaki e veivakabulabulataki qai yaga?\n12 E veivakasalataki na iVolatabu ena itovo e kilai me “vua ni itovo vakayago.” E okati kina na “veiyacovi tawadodonu, ivalavala dukadukali, ivalavala vakasisila, qaravi matakau, qaravi tevoro, veicati, veivala, vuvu, cudru, duiyaloyalo, veisei, muritamata, veivuvutaki, daumateni, marau vakalialia, kei na veika va ya.” A vola o Paula ni o ira “na cakava na ka kece qo era na sega ni rawata na Matanitu ni Kalou.” (Kala. 5:19-21) E vinaka kina meda tarogi keda: ‘Vakacava e dau uqeti au noqu lewaeloma meu kua ni sarava na qito e laurai kina na ivalavala kaukaua, veiqati, valataki vanua, se kena e voravora? E dau vakasalataki au noqu lewaeloma niu temaki meu sarava na iyaloyalo vakasisila se iyaloyalo e uqeta na ivalavala tawadodonu, mateni se ka vakatevoro?’\n13. E yaga vakacava na ivakasala ena 1 Timoci 4:8 kei na Vosa Vakaibalebale 13:20 nida digia na ka ni veivakamarautaki?\n13 Na ivakavuvuli vakaivolatabu e rawa ni vukea na noda lewaeloma nida digia na ka ni veivakamarautaki. Kena ivakaraitaki, e tukuna na iVolatabu ni “yaga vakalailai ga na vakaukaua yago.” (1 Tim. 4:8) Levu era vakadinata ni vakaukaua yago e caka vakarauta qai wasoma, e bulabula ina yago kei na vakasama. Ia vakacava ke da via vakaukaua yago kei na so tale, ena vinakati meda digia vinaka noda ilala? E kaya na Vosa Vakaibalebale 13:20: “O koya e vakailala kei ira na vuku ena vuku, ia o koya e veitokani kei ira na lialia ena tini ca.” E bibi gona meda vakayagataka noda lewaeloma e vakavulici vakaivolatabu nida digia na ka ni veivakamarautaki.\n14. E yaga vakacava ina dua na vuvale na Roma 14:2-4?\n14 E rua tiko na luvedrau yalewa o Christian kei Daniela. E tukuna o Christian: “Keitou veivosakitaka ena neitou Sokalou Vakavuvale na ka ni veivakamarautaki. Keitou vulica ni so na ka ni veivakamarautaki e vinaka, eso e sega. O cei era ilala vinaka? E taroga qori e dua na luvequ yalewa baleta ni raica ni so na itabagone era iVakadinadina i Jiova e koronivuli e sega ni dau vinaka nodra itovo ena gauna ni vakacagicagi. E voleka sara ga ni rawai me vakatotomuri ira. Keitou mani veivosakitaka ni tiko yadua na noda lewaeloma, ena vinakati me dusimaki keda ena ka meda cakava kei ira meda vakailala vata.”—Wilika Roma 14:2-4.\nNa nomu lewaeloma e vakavulici vakaivolatabu e rawa ni vukei iko mo qaqarauni (Raica na parakaravu 14)\n15. Ena yaga vakacava na Maciu 6:33 nida vakasamataka tiko na ka ni veivakamarautaki?\n15 Me vakasamataki tale ga na gauna ni veivakamarautaki. Vakacava e dau bibi vei iko na veika vakayalo, me vaka na soqoni, cakacaka vakaitalatala, kei na vuli vakataki iko se dau liu na ka ni veivakamarautaki? Na cava e bibi duadua vei iko? E kaya o Jisu: “Dou vakaliuca tiko ga na Matanitu ni Kalou kei na nona yalododonu, ena qai vakaikuritaki vei kemudou na ka kece qo.” (Maciu 6:33) Vakacava e dau totolo ni dusimaki iko nomu lewaeloma mo muria na ivakasala i Jisu?\nUQETI MEDA GUMATUA ENA VUNAU\n16. E uqeti keda vakacava na noda lewaeloma meda vunau?\n16 Na lewaeloma vinaka ena sega ni uqeti keda ga meda qaqarauni mai na cakacala. E uqeti keda meda dau caka vinaka me vaka na noda vunau e veivale kei na noda vunau tawalokuci ena gauna veiganiti. Na lewaeloma i Paula e uqeti koya me cakava sara ga qori. E vola: “E noqu itavi ga. Au sa na kalouca dina keu sega ni tukuna na itukutuku vinaka!” (1 Kor. 9:16) Nida vakatotomuri koya, ena vosa vei keda noda lewaeloma, ena vakadeitaka tale ga nida cakava tiko na ka e dodonu. Nida vunautaka na itukutuku vinaka, eda sa uqeta tiko nodra lewaeloma o ira eda vunau vei ira. E kaya o Paula: “Keitou vakavotuya ga na dina. Koya gona ena mata ni Kalou, keitou ivakaraitaki vinaka kina ena nodra lewaeloma na tamata kece.”—2 Kor. 4:2.\n17. E muria vakacava e dua na tacida yalewa na veidusimaki ni nona lewaeloma?\n17 Ni se yabaki 16 o Jacqueline, a vulica e koronivuli na lesoni na biology. E vulici kina vakamatailalai na bula vakaidewadewa. “Eliu au dau vakaitavi kina, ia qo e sega ni donu ena noqu lewaeloma meu vakaitavi. Ena sega ni rawa niu tokona na ivakavuvuli ni bula vakaidewadewa. Au gole sara vei qasenivuli, au vakamacalataka na vuna au na sega ni tokona kina. Au kurabui ni kauaitaka o qasenivuli na noqu rai, mani tukuna meu vakamacalataka ena kalasi na ulutaga me baleta na veika buli.” E lomavakacegu o Jacqueline ni rogoca qai muria na veidusimaki ni nona lewaeloma e vakavulici vakaivolatabu. Vakacava e dau uqeti iko tale ga nomu lewaeloma mo cakava na ka e dodonu?\n18. Na cava meda saga kina me vinaka qai nuitaki noda lewaeloma?\n18 E ka talei dina nida saga me salavata kei na noda bula na ivakatagedegede i Jiova kei na nona ivalavala! Ena vukei keda gona noda lewaeloma meda cakava qori. Nida vulica wasoma na Vosa ni Kalou, vakananuma vakatitobu da qai muria sara, eda sa vakavulica tiko noda lewaeloma. Ena yaga dina na isolisoli talei qori ena bula vaKarisito!\n^ para. 7 Raica na “Taro na Dauwiliwili” ena Vale ni Vakatawa ni June 15, 2004, t. 29-31.\niMeli iMeli E Nuitaki Nomu Lewaeloma?


The Fiji Times » Nai vosavosa vaka-Viti\nNai vosavosa vaka-Viti\n23 April, 2018, 11:06 am\nE laurai toka oqo e dua na waqa vaka-Viti. E dua na vosavosa vaka-Viti e kaya, ‘i Loloku ni Laca’. Veitaba: VAKARAUTAKI\nNa i vosavosa vakaViti cava e kena ibalebale ena nodrau bole mate e dua na veitau ena kaukaua ni nodrau veidredreti. Me vaka eda rawa ni wilika ena viti lima na italanoa nei Ravouvou ni Vunigasau kei Raluve ni Vunilagi.\nKena isau: “Dabe e ra mo vadra sola. Kau dabe e cake meu sei dora”\nVakamacala: Na vadra e dua na mataqali kau vaka na voivoi, tubu e baravi kei na veitalasiga. Drauna e suluka ni sa madu, na sena na sei e isaluwaki ni waiwai. Vuana e laukana ni dreu, ni sa madu e vakayagataki me barasi ni torotoro.\nKau mai na ivosavosa qo ina vadra nida raica na sena e vaka me taqa i rua toka. O koya gona na taqana e ra na vadra sola se na sei, e se ka vula vinaka ka boi vinaka qo gona o Raluve, ia, na taqana e cake e toka kina na sei dora se sena matailalai qo o Ravouvou. Na levu ni nodrau veidredreti, veilomani vinaka a yaco kina me rau mate vata ga.\nNa ivosavosa cava kena i balebale e sa dreve na vosa vei ira na tamata vakaduiduile.\nKena isau: A medra wai na vosa na tamata cidroi\nVakamacala: Na levu ni vosa vinaka e caka vei ira na tamata (cidroi) e sa tawa yaga ga.\nNa ivosavosa cava kena ibalebale iyau ni tabisa e rube e tuvuka ni ivana se karikari.\nKena isau: i Loloku ni Laca\nVakamacala: Tabisa (vanua) (ilakolako vakavanua e waqa) cakacaka ni loloku vua na Turaga ni vanua kelevi. E liu a dau bala i wai na laca, nikua e vesuvesu tu na iyau ena ivana, karikari, mera veitautaka mai na tiko mai. vanua.\nNa i vosavosa cava kena ibalebale vinakata na ka e dredre ke mani rawa sa vunileqa tale.\nKena isau: Digidigia na taba ni niu e loma\nVakamacala: Eda sa kila kece na vuniniu. Qo keda taya tani mai na tabana e loma ena vuni mate ni vuni niu.\nNa ivosavosa cava kena ibalebale tamata se manumanu e sesevaki koya, tatabalebale me vaka na mateni na nona ivakarau.\nKena isau: Vaka na ika duvani\nVakamacala: Na duva e dua na mataqali wa sala toloilevu toka ni baravi veivatu kei na veidogo, drau lumisa lelevu toka, se lalai piqi siawa, vua rabaraba vaka na vua ni walai. Na wakana e tuki me mate kina na ika.\nNi dua na tamata e va qo na nona ivakarau ena qai cavuti vua na ivosavosa qo: vaka na ika duvani baleta ni tatabalebale ka sesevaki koya mai na nona ilakolako.\nNa ivosavosa cava kena ibalebale – sa sautu na vanua.\nKena isau: Sa masi yara na qiqi\nVakamacala: Na qiqi e dua na manumanu lailai ka dau kune vakalevu ni veiladeyaki toka ena veitaba ni kau kara tubu tu e veiruka. E rua na kena mataqali. E dua na qiqi senimawa – qo e koto e domona e vica na vuti karakarawa ka qai via damu toka na uluna. Na kena ikarua na qiqi tabanidolou. Na kena qo e dravu na lawena se vutina. Era dau kana vuanikau. E kainaki ni sa vua na vuata, sa vaka me vakatorotoro o Ra Qiqi, me vaka e dua na turaga levu ni sa levu na kena ka sega na leqa. Ni tukuni qo e kena ibalebale ni sa sautu na vanua.\nNa ivosavosa cava kena ibalebale toka welewelei ka qai dua e veivakasagai yani, oti ka mani tagi se leqa kina.\nKena isau: Toka mai ka sala yani na qau liga\nVakamacala: (Qo na ibole nei Ra Boila kei Ra Dabea)\nNa boila e vaka na duna se bonu, dravu na kena roka. E dau veikata tale ga. Na dabea e dua na mataqali ika ni waitui vaka na duna, dui roka rairai vinaka. E sega ni vaka na vo ni ika tale e so me vaka iriiri me rawa ni qalo kina, e dau coka ga. Rau dau koto ga ena nodrau qara, keda sala liga yani eda na laukata dina ga. E kau mai na ivosavosa qo ina boila kei na dabea baleta ke o sala liga yani ena nodrau qara, o na laukata dina ga. Qo ke dua e toka welewelei toka ga qai dua e veivakasagai yani ka mani tagi se leqa sara kina o koya ya ena qai cavuti kina na ivosavosa qo: “Toka mai ka sala yani na qau liga”.


E Vakacegui Ilaija na Nona Kalou\nE Vakacegui Koya na Nona Kalou\n1, 2. Na cava a yaco ena siga vakasakiti duadua ena bula i Ilaija?\nE BISA na uca ni cici tiko o Ilaija, e vakaturubuto tale ga na lomalagi. Ia se yawa na vanua me ciciva me yaco i Jesirieli, sa qase tale ga. E sega ga ni bau oca ni tiko kei koya “na liga i Jiova.” Na igu e soli vua ena gauna qori e sega ni se bau vakila e liu, a rawa kina ni cici sivita na qiqi vakaturaga e vodo tiko kina o Tui Eapi!—Wilika 1 Tui 18:46.\n2 Sa yawa sara o Tui Eapi, se balavu tale ga na vanua me lakova o Ilaija. Raitayaloyalotaka mada ni cici tiko ena bisa ni uca, qai vakasamataka tiko na ka vakasakiti e yaco ena siga oya. E macala ga ni qaqa na sokalou dina qai vakalagilagi kina o Jiova na Kalou i Ilaija. Sa yawa sara qai sega ni laurai na Ulunivanua o Kameli ena vakaturubuto ni vanua. Qori na vanua a vakayagataki Ilaija kina o Jiova me vakadrukai ira vakacakamana era sokaloutaki Peali. E vakavotui na nodra veivakaisini e vica na drau na parofita i Peali qai donu na nodra vakamatei. E qai masuti Jiova o Ilaija me mudu na lauqa e tara tu na vanua ena tolu veimama na yabaki. Sa qai tau na uca!—1 Tui 18:18-45.\n3, 4. (a) Na cava e namaka tu o Ilaija ni cici tiko i Jesirieli? (b) Na taro cava eda na veivosakitaka?\n3 E se tau tu ga na uca ni cici tiko o Ilaija me 30 na kilomita i Jesirieli, e namaka sara ga me raica e dua na veisau. E dodonu ga me raica qori nira sa vakamatei na parofita i Peali. Sa na veisau tale ga o Eapi, na ka e raica ena ulunivanua o Kameli sa dodonu me tinia vakadua nona sokalou vei Peali, me tarovi Jesepeli na nona ranadi, me tarova tale ga na nodra vakararawataki na tamata i Jiova.\n‘E cici tiko ga i liu vei Eapi o Ilaija me yaco sara i Jesirieli’\n4 E kena ivakarau ga meda nuidei ni yaco tiko na ka eda vinakata. Eda na rairai nanuma ni na vinaka cake tiko ga na noda bula, sa na oti tale ga vakadua na leqa lelevu eda sotava. E sega ni kurabuitaki ke va tale ga qori na rai i Ilaija ni “tamata ga vakataki keda.” (Jeme. 5:17) Ia ena sotava eso tale na leqa o Ilaija. Ena loma ga ni vica na aua, ena vinakata sara ga o Ilaija me mate ena levu ni rere kei na yalolailai. Na cava e yaco? E vukea vakacava na nona parofita o Jiova me kaukaua tale nona vakabauta qai yaloqaqa? Meda raica mada.\n5. Vakacava, e bau vulica o Eapi me dokai Jiova ni oti na veika a yaco ena Ulunivanua o Kameli, eda kila vakacava?\n5 A bau veisau na rai i Eapi ni yaco ina nona vale vakatui e Jesirieli? Eda wilika: “A sa tukuna vei Jesepeli ko Eapi na ka kecega ka cakava ko Ilaija, ka ni sa vakamatei ira kecega na parofita e nai seleiwau.” (1 Tui 19:1) Eda raica e keri ni sega ni tukuna o Eapi e dua na ka me baleti Jiova na Kalou i Ilaija ena ka e yaco ena siga oya. E raica na cakamana oya ena rai ga vakatamata, ni tukuna e “cakava ko Ilaija.” E macala ni sega ni vulica me doka na Kalou o Jiova. Ia na cava e cakava o Jesepeli ni via sauma na ca?\n6. Na itukutuku cava a vakauta vei Ilaija o Jesepeli, na cava e kena inaki?\n6 Ena levu ni nona cudru o Jesepeli, e vakauta na itukutuku qo vei Ilaija: ‘Me cakacaka vakakina vei au o ira na kalou, qai vakaikuritaka, kevaka au sa sega ni vakatautauvatataki iko kei na dua vei ira, ena gauna vata va qo ena mataka.’ (1 Tui 19:2) Qo na veivakarerei ca duadua. Ia e bubuluitaka o Jesepeli ni na mate ke sega ni vakamatei Ilaija ena siga tarava, me saumi kina na ka e cakava vei ira na parofita i Peali. Vakasamataka mada na draki ca ena bogi oya, e yadra mai o Ilaija ena nona icili e Jesirieli—me rogoca wale ga na itukutuku rogorogo ca e mai vakasavuya na italai ni ranadi. E tarai koya vakacava?\nYalolailai Qai Rere\n7. E tarai Ilaija vakacava na veivakarerei i Jesepeli, na cava e mani cakava?\n7 Ke nanuma o Ilaija ni sa vakarau oti na veivakamuai ni sokalou vei Peali, e veibasai sara na ka e vakarau raica qo. Era sa vakamatei e levu na itokani yalodina i Ilaija ena lewa i Jesepeli, e kena irairai ni sa na vakamatei qo o koya. E bau rere o Ilaija ena veivakarerei i Jesepeli? E kaya na iVolatabu: “Sa cavu tu, ka dro yani me bula.” A raitayaloyalotaka beka o Ilaija nona nakita tu o Jesepeli me vakamatei vakaloloma? Ke vakasamataka tiko ga oya, sa rauta me yalolailai. Se mani cava e yaco, a “dro yani me bula” o Ilaija.—1 Tui 18:4; 19:3.\nKe da via yaloqaqa tiko ga, meda kua ni dau vakasamataka na veika e vakarerei keda\n8. (a) E tautauvata vakacava na nodrau leqa o Pita kei Ilaija? (b) Na cava eda vulica vei Ilaija kei Pita?\n8 O Ilaija a sega ni turaga yalodina duadua ga e tuburi koya na rere. Ena dua sara na gauna e muri, a yacovi koya tale ga na yapositolo o Pita. Kena ivakaraitaki, a tukuna vua o Jisu me rau taubale vata e delaniwai, ni “raica na bula ni cagi” o Pita, a tuburi koya na rere mani dromu vakamalua. (Wilika Maciu 14:30.) Eda vulica e dua na lesoni yaga ena nodrau ivakaraitaki o Pita kei Ilaija. Ke da via yaloqaqa tiko ga, meda kua ni dau vakasamataka na veika e vakarerei keda. Meda nuitaki koya tiko ga na iVurevure ni noda inuinui kei na kaukaua.\n‘Sa Rauti Au!’\n9. Vakamacalataka na ilakolako i Ilaija kei na veika e vakila ni dro voli.\n9 Ni tuburi koya na rere, a dro o Ilaija me rauta ni 150 na kilomita ena cevaira kei Pierisepa, e dua na taoni volekata na ceva ni iyalayala ni vanua o Juta. A biuti nona dauveiqaravi tu e kea, a lako duadua yani ina vanualiwa. E tukuni ni ‘dua na siga taucoko’ nona lako tiko, eda rawa gona ni raitayaloyalotaka na nona tekivu taubale ni cadra na siga qai sega ni bau kauta e dua na ka. Ena nona lomabibi kei na rere a vosota me taubaletaka na vanua sukusukura ena todra ni siga. Ni dromu na siga qai buto na vanua, sa oti tale ga na kaukaua i Ilaija. Sa wawale sara ga mani dabe ena ruku ni vu ni junipa—na ka ga e bau rawa kina na vakaruru ena vanualala oya.—1 Tui 19:4.\n10, 11. (a) Na cava e masu kina vei Jiova o Ilaija? (b) Raica na tikinivolatabu e lavetaki ni o vakamacalataka na kedra ituvaki na tamata ni Kalou nira yalolailai.\n10 A masu o Ilaija ena levu ni nona lomabibi, qai kerea me mate. E kaya: “Ni’u sa sega ni vinaka cake vei ira na noqu qase.” E kila nira sa qele ra sui tale ga na nona qase era tu ena ibulubulu, era sa sega ni cakava rawa e dua na ka. (Dauv. 9:10) E nanuma o Ilaija ni tawayaga me vakataki ira ga na nona qase. Sa rauta me tagicaka: ‘Sa rauti au!’ Na cava meu bula tale tiko kina?\n11 Vakacava, e dodonu meda kurabui ni rarawa e dua na tamata ni Kalou? Sega. Eso na tagane kei na yalewa yalodina era tukuni ena iVolatabu era vinakata tale ga mera mate ena levu ni nodra rarawa—me vakataki Repeka, Jekope, Mosese, kei Jope.—Vkte. 25:22; 37:35; Tiko 11:13-15; Jope 14:13.\n12. Ke o mani vakila na ituvaki rarawataki, mo vakadamurimuri Ilaija vakacava?\n12 Eda bula tu qo ena gauna e “vakilai kina e levu na ka dredre,” e sega ni kurabuitaki gona nira na rarawa ena so na gauna na tamata yalodina ni Kalou, wili kina e levu tale. (2 Tim. 3:1) Ke yacovi keda tale ga qori, meda muria na ivakaraitaki i Ilaija: Meda talaucaka na lomada vei Jiova, ni o koya ga “na Kalou e dau vakacegui keda ena ka kece ga.” (Wilika 2 Korinica 1:3, 4.) Vakacava, a bau vakacegui Ilaija o koya?\nKaroni Nona Parofita o Jiova\n13, 14. (a) E vakayagataka vakacava nona agilosi o Jiova me vakaraitaka ni kauaitaka nona parofita? (b) Na cava e veivakacegui kina ni kilai keda vinaka o Jiova, e kila tale ga ni vakaiyalayala na ka eda rawa ni cakava?\n13 Ena vakacava mada na rai i Jiova, ni raica ni davo toka na nona parofita yalodina ena ruku ni vu ni junipa ena vanualiwa qai kerea me mate? Eda sa na kila vinaka na ka e yaco. A tala mai o Jiova e dua na agilosi ena gauna e mocelutu kina o Ilaija. E tarai Ilaija qai vakayadrati koya vakamalua, e kaya: “Duri . . . mo kana.” A cakava qori o Ilaija, sa vakarautaka tu na agilosi e dua na kakana rawarawa ga—na madrai katakata kei na wai. A bau vakavinavinakataka na agilosi? E tukuni ga ni kana, e gunu wai qai moce tale. A sega beka ni vosa rawa ena levu ni nona rarawa? Se mani cava e yaco, a vakayadrati koya tale na agilosi, de dua ni kida na mataka. A tukuna tale vei Ilaija: “Duri . . . mo kana,” qai tomana ena malanivosa totoka qo “ni sa rui balavu vei iko na sala.”—1 Tui 19:5-7.\n14 Ena veidusimaki ni Kalou, e kila na agilosi na vanua e lako tiko kina o Ilaija. E kila tale ga ni ilakolako balavu qo ena sega ni rawata ena nona kaukaua ga. E veivakacegui nida qarava na Kalou e kilai keda vinaka, e kila na noda isausau, ni vakaiyalayala tale ga na ka eda rawa ni cakava! (Wilika Same 103:13, 14.) A yaga vakacava vei Ilaija na kakana e vakarautaki vua?\n15, 16. (a) E vakaukauataki Ilaija vakacava na kakana e vakarautaka o Jiova? (b) Na cava meda vakavinavinakataka kina na sala e vakaukauataki ira kina nikua nona dauveiqaravi o Jiova?\n15 E tukuna na iVolatabu: “A sa duri cake ko koya, ka kana ka gunu, ka lako e na kaukauwa ni kakana ko ya ka siga vasagavulu ka bogi vasagavulu, ki Orepi na ulu-ni-vanua ni Kalou.” (1 Tui 19:8) A lolo voli o Ilaija ena 40 na siga kei na bogi me vaka ga a cakava o Mosese rauta na ono na senitiuri ni bera o Ilaija, a cakava tale ga qori o Jisu ena voleka na tini na senitiuri e muri ni sa mate o Ilaija. (Lako 34:28; Luke 4:1, 2) Na kakana oya e sega ni vakaotia na nona leqa kece o Ilaija, ia e vakaukauataki koya ena sala veivakurabuitaki. Vakasamataka mada nona vosota voli na kena turaga qo, ni taubale ena vanualiwa e sega kina na gaunisala, e cakava tiko qori e veisiga, e veimacawa me 40 na siga!\n16 E talei sara na sala e vakaukauataki ira kina na nona dauveiqaravi nikua o Jiova, sega ni cakava qori ena kakana vakayago e vakarautaki vakacakamana. Ia e vakarautaka na kedra kakana vakayalo na nona dauveiqaravi. (Maciu 4:4) E vakaukauataki keda vakayalo na ka eda vulica me baleta na Kalou ena iVolatabu kei na ivola vakaivolatabu. Ena rairai sega ni vakaotia na noda leqa na noda vakayagataka na isolisoli vakayalo va qori, ia eda na rawa ni vosota kina na veika eda nanuma nida na sega ni taqea rawa. Ena rawati tale ga kina na “bula tawamudu.”—Joni 17:3.\n17. E lako i vei o Ilaija, na cava e vakaibalebale kina na vanua oya?\n17 E taubaletaka o Ilaija e rauta ni 320 na kilomita me qai yaco ina Ulunivanua o Orepi. Qo na vanua e vakaibalebale vakalevu, ni a rairai kina na Kalou o Jiova vei Mosese ena vunikau kama ni vakayagataka e dua na agilosi, a solia tale ga kina ena dua na gauna e muri na Lawa ni veiyalayalati vei ira na Isireli. A lai vakaruru sara o Ilaija ena dua na qaravatu.\nVeivakacegui Qai Veivakaukauataki o Jiova\n18, 19. (a) Na cava a taroga na agilosi i Jiova, na cava e cakava kina o Ilaija? (b) Na cava na tolu na ka e tukuna o Ilaija ni vakavuna nona yalolailai?\n18 A “vosa” vua o Jiova mai Orepi—a tala e dua na agilosi me taroga wale ga: “A cava ko sa tiko kina eke, Ilaija?” E rairai malumu na itautau ni taro qori, ni uqeti Ilaija sara ga me talaucaka na lomana. A sega tale ni tusuka! E kaya: “Au a yalokatakata vakalevu e na vuku i Jiova na Kalou ni lewe vuqa: ni ra sa biuta na veiyalayalati kei kemuni ko ira na Isireli; era sa talaraka sobu na nomuni cabocabo-ni-soro, ka vakamatei ira na nomuni parofita e nai seleiwau; ia koi au, ka’u sa vo duaduaga; a ra sa segata tiko me ra vakamatei au.” (1 Tui 19:9, 10) Na ka e tukuna o Ilaija e vakaraitaka e tolu na vuna e yalolailai kina.\n19 Kena imatai, e nanuma o Ilaija ni sa tawayaga na nona cakacaka. E vica vata na yabaki na nona ‘lomakatakata’ voli ni qaravi Jiova, e vakaliuca na yacana tabu kei na nona sokaloutaki, ia e raica ni sa qai ca ga na ituvaki. Era sega ni vakabauta ra qai talaidredre na lewenivanua, ni se takalevu na sokalou lasu. Kena ikarua, e nanuma ni o koya ga sa vo. E kaya: “Ka’u sa vo duaduaga,” e vaka sara ga me sa o koya ga na dauveiqaravi i Jiova sa vo ena matanitu oya. Kena ikatolu, a rere o Ilaija. Era sa vakamatei e levu na nona itokani parofita, e kila ni na vakamatei tarava o koya. De dua e sega ni rawarawa me vakaraitaka na lomana o Ilaija, ia e sega ni tarovi koya na dokadoka se na madua. Na nona talaucaka na lomana vua na Kalou ena masu e ivakaraitaki vinaka vei ira kece na tamata yalodina.—Same 62:8.\n20, 21. (a) Vakamacalataka na ka e raica o Ilaija ena gusu ni qaravatu e Ulunivanua o Orepi. (b) Na cava e vulica o Ilaija ena veika vakatubuqoroqoro i Jiova?\n20 Na cava e cakava o Jiova ena nona rere o Ilaija kei na veika e kauai kina? E tukuna na agilosi vei Ilaija me lai duri ena gusu ni qaravatu. A lako o Ilaija, ia e sega ni kila na ka ena yaco. E bula mai vakasauri na cagi! E rairai vakuru na rorogo ni cagi qai kaukaua ni sea na veiulunivanua, e vorolaka tale ga na veiuluvatu. Raitayaloyalotaki Ilaija ni saga me ubia na matana, qai qumia matua na nona isulu vavaku kulinimanumanu ni cacaginagina ena bula ni cagi. Dua tale na ka nona sasaga me kua ni bale ni sakure na vanua ena uneune! Se saga tiko mada ga qori, sa lako tale mai na bukawaqa, mani lesu ina qaravatu me taqomaki koya mai na katakata warumisa.—1 Tui 19:11, 12.\nE vakayagataka o Jiova na nona kaukaua vakasakiti me vakacegui Ilaija qai vakaukauataki koya\n21 E vakabibitaka tale vei keda na tolu na ka e yaco qori, ni sega ni tiko o Jiova ena veika vakatubuqoroqoro e bulia. E kila o Ilaija ni o Jiova e sega ni kalou e dau tukunitaki me vakataki Peali, era vakacerecerea o ira na sokaloutaki koya me “dau vodoka na o” se dau vakatauca na uca. O Jiova e iVurevure dina ni kaukaua e tu ena veika e bulia, ia e cecere sara o koya mai na veika kece qori. E sega ni rauti koya mada ga o lomalagi! (1 Tui 8:27) E yaga vakacava qori vei Ilaija? Nanuma tiko ni a tuburi koya na rere. E sega gona ni dodonu me rerevaki Eapi kei Jesepeli ni totaki koya na Kalou o Jiova, e tawavakaiyalayala na nona kaukaua!—Wilika Same 118:6.\n22. (a) Na cava e tukuna na “domo lailai” malumu vei Ilaija me vakadeitaka vua ni tiko na kena yaga? (b) O cei na ivurevure ni “domo lailai” malumu ya? (Raica na ivakamacala e ra.)\n22 Ni oti na bukawaqa, e vakanomodi na vanua qai rogoca o Ilaija e dua na “domo lailai” malumu. E uqeti Ilaija me talaucaka na lomana, a mani cakava tale qori. * A rairai veivakacegui tale ga vua qori. E vakacegui Ilaija sara ga na ka e tukuna tarava na “domo lailai” malumu qori. O Jiova a vakadeitaka vei Ilaija ni tiko na kena yaga. Ena sala cava? A vakaraitaka na Kalou na nona inaki me baleta na vaqeavutaki ni sokalou vei Peali e Isireli. E macala ni yaga na nona cakacaka o Ilaija, ni sega ni dua na ka ena tarova na vakayacori ni inaki i Jiova. Ena vakaitavi tale o Ilaija ena vakayacori ni inaki qori, ni a vakasukai koya o Jiova ena nona ilesilesi qai tukuna vakamatata vua eso na ka me cakava.—1 Tui 19:12-17.\n23. Na cava e rua na ka e cakava o Jiova, ni nanuma o Ilaija ni sa vo duadua ga o koya?\n23 Vakacava na nona nanuma o Ilaija ni o koya duadua ga sa vo? E rua na ka a cakava o Jiova ena ituvaki qori. Kena imatai, a tukuna vei Ilaija me lumuti Ilaisa me parofita, me sosomitaki koya. Ena tomani Ilaija na cauravou qori qai vukei koya tiko me vica na yabaki. Ena veivakacegui dina qori! Kena ikarua, e vakatakila na itukutuku marautaki qo o Jiova: “Ka’u sa maroroya me noqu e le vitu na udolu vei ira na Isireli, ko ira kecega sa sega ni tekiduru vei Peali, kei na gusudra kecega sa sega ni reguci koya.” (1 Tui 19:18) A sega ni vo duadua ga o Ilaija. Ena rairai lomavakacegu sara ga ni rogoca ni vica tale na udolu na tamata yalodina era sega ni qaravi Peali. Era vinakata me tomana tiko ga o Ilaija na nona veiqaravi ena yalodina, me ivakaraitaki vei ira na yalodina tiko ga vei Jiova ena gauna dredre oya. Ni rogoca tiko o Ilaija na ka e tukuna na agilosi i Jiova, e vaka ga e rogoca tiko na “domo lailai” malumu ni nona Kalou. Qori ena vakayaloqaqataki koya sara ga.\nNa iVolatabu e rawa ni vaka na “domo lailai” malumu ke da yalorawarawa me dusimaki keda nikua\n24, 25. (a) Eda na vakarorogo vakacava nikua ina “domo lailai” malumu i Jiova? (b) Eda vakadeitaka vakacava ni ciqoma o Ilaija na veivakacegui i Jiova?\n24 Me vakataki Ilaija, eda na rairai qoroya na kaukaua e tu ena veika e bulia o Jiova, e dodonu ga meda cakava qori. E laurai votu na kaukaua ni Dauveibuli ena veika e bulia. (Roma 1:20) O Jiova e marautaka me vakayagataka na nona kaukaua tawavakaiyalayala me vukei ira kina na nona tamata yalodina. (2 Vei. 16:9) Ia na Kalou e vosa vakamatata vei keda ena nona Vosa na iVolatabu. (Wilika Aisea 30:21.) Na iVolatabu e rawa ni vaka na “domo lailai” malumu ke da yalorawarawa me dusimaki keda nikua. E veivakadodonutaki, veivakayaloqaqataki, qai vakadeitaka kina o Jiova ni lomani keda.\n25 Vakacava, a ciqoma o Ilaija na nona vakacegui koya o Jiova ena Ulunivanua o Orepi? Io! Sega ni dede sa tekivu cakacaka tale na parofita yaloqaqa qai yalodina qori, a sega ni tokona na sokalou lasu. Ke da tugana e lomada na vosa uqeti ni Kalou, eda na “vakacegui mai na veika e volai ena iVolatabu,” eda na rawa tale ga ni vakadamurimuria na vakabauta i Ilaija.—Roma 15:4.\n^ para. 22 Na “domo lailai” malumu oya e rairai agilosi vata ga a vakayagataki me tukuna na “vosa” i Jiova ena 1 Tui 19:9. Na agilosi qo e tukuni ga ena tikina e 15 me o “Jiova.” De dua eda na nanuma na agilosi a vakayagataka o Jiova me dusimaki ira na Isireli ena vanualiwa, e kaya na Kalou me baleta na agilosi oya: “Sa tiko vua na yacaqu.” (Lako 23:21) Eda sega ni vakadeitaka sara qori, ia meda nanuma tiko ga ni gauna a bula tu kina mai lomalagi o Jisu, a vakatokai “na Vosa,” e gusunivosa i Jiova vei ira na nona tamata.—Joni 1:1.\nNa ituvaki cava e vakayalolailaitaki Ilaija?\nNa cava e tuburi Ilaija lai vakavuna kina me yalolailai?\nE vakacegui Ilaija vakacava o Jiova?\nO na vakadamurimuri Ilaija vakacava ke o yalolailai?\niMeli iMeli E Vakacegui Koya na Nona Kalou\nIlaija—E Vakacegui Koya na Nona Kalou


Veisikovi Lesu e Tauyavu Kina na Vuli iVolatabu — Watchtower LAIBRI ENA INTERNET\nkm 4/03 t. 4\n1. Cava e bibi kina na veisikovi lesu?\n1 A sega wale ga ni vakaroti ira nona tisaipeli o Jisu mera vunau, ia mera ‘veivakatisaipelitaki qai veivakavulici’ tale ga. (Maciu 28:19, 20 VV) O koya e vunau ena tukuna ga, ia na qasenivuli e levu na ka e cakava. E veivakavulici, e vakamacala, qai vakadinadinataka. Dua na sala eda veivakavulici kina oya noda sikovi ira lesu na tataleitaki ena inaki me tekivutaki kina na vuli iVolatabu.\n2. O cei meda sikova lesu?\n2 O cei mo sikova lesu? E dodonu mo sikovi ira lesu na ciqoma na ivola, se o ira mada ga e laurai vakalailai nira taleitaka na itukutuku vinaka. Ke so era tataleitaki ni o vunau ena vanua e levu kina na tamata, tovolea mo vola na nodra itikotiko se naba ni talevoni me rawa ni vakabulabulataki tiko ga kina na tataleitaki. Mo nuidei ni o na tekivuna e dua na vuli iVolatabu. Vakasaqarai ira tiko ga era vinakata mera vulica na iVolatabu, o na kunei ira dina.—Maciu 10:11.\n3, 4. Cava e so na ka ena gadrevi me cakayaco kina na veisikovi lesu?\n3 Kauaitaki Ira Dina: E rawa ni yaga na veisikovi lesu ke o vakavakarau ena imatai sara ga ni gauna o lai vunau kina. O ira na dautukutuku gugumatua era dau raica na veika e dreti ira na itaukeinivale, ra qai vakayagataka oya me usutu ni nodra veivosaki. E so tale era raica ni vinaka mera taroga e dua na taro ena itini ni nodra veivosaki, me rawa ni uqeti koya na itaukeinivale me vakanamata tiko ena veisiko e tarava. Noda kauaitaki ira dina, eda na vakasamataki ira tiko ga ena gauna eda sa biuta mai kina nodra katuba, ena uqeti keda tale ga me kua ni bera noda sikovi ira lesu. Kevaka e rawa, lesuvi ira tale ni se ra tataleitaki tiko—ena loma ni dua se rua ga na siga.\n4 Ni o sa sikova lesu e dua, tekivuna nomu vosa ena veika ga drau a veitalanoataka ena veisiko sa oti. Me nomu isausau mo wasea e dua mada ga na tikinivolatabu ena gauna kece o veisiko kina, qai tu vakarau mo dau vakarorogo. Saga mo kilai koya vakavinaka na itaukeinivale. Ni o sikovi koya tale, wasea vua na ka dina mai na Vosa ni Kalou e kovuta na veika e kauaitaka.\n5. Na iwalewale rawarawa cava e rawa ni vakayagataki me tekivutaki kina na vuli iVolatabu?\n5 Tu Vakarau Mo Tauyavutaka na Vuli iVolatabu: Ni o veisikovi lesu, me nomu isausau mo tauyavutaka e dua na vuli iVolatabu. E rawa ni caka vakacava oqo? Tukuna ni o via wasea vua e dua na vakasama, qai cega e dua na parakaravu ena ivola na Kila se na brochure na Loma ni Kalou o nanuma ni na kauai kina o itaukeinivale. Wilika na parakaravu, taroga na taro, drau qai veitalanoataka e dua se rua na tikinivolatabu e koto ena parakaravu oya. Oqo e rawa ni caka sara ga ena matanikatuba ena loma ni lima ina tini na miniti. Tinia ena nomu taroga na taro e tarava qai tuvanaka mo drau tomana na veivosaki ena dua tale na gauna.\n6. Eda na vakaraitaka vakacava noda kauaitaka na bibi ni veisikovi lesu?\n6 E dua na tiki bibi ni noda cakacaka vakaitalatala na nodra vakabulabulataki na tataleitaki kece eda kunea. Biuta vakatikitiki e dua na gauna ena nomu ituvatuva vakamacawa mo veisikovi lesu kina. Ena vuavuaivinaka kina nomu cakacaka vakaitalatala qai kauta tale ga mai vei iko na marau dina.


Cava Meda Masu Kina Vua na Kalou? Cava e Okati ena Masu?\nVuna e Sureti Keda Kina na Kalou Meda Masu\nE via veitokani kei keda.\nEra dau veivosaki na veitokani me vinaka tiko ga nodra veimaliwai. E sureti keda tale ga na Kalou meda dau vosa vua, meda veitokani vinaka tiko ga kina. E kaya: “Oni na tagici au, oni na lako mai moni masuti au, au na rogoci kemuni.” (Jeremaia 29:12) Nida vosa vua na Kalou eda na ‘toro voleka vua, ena qai toro voleka mai vei keda o koya.’ (Jemesa 4:8) E vakadeitaka na iVolatabu: “E voleka o Jiova vei ira kece na kacivi koya.” (Same 145:18) Na levu ga ni noda masu vua, na dei ni noda veitokani kei koya.\n“E voleka o Jiova vei ira kece na kacivi koya.”—Same 145:18\nE via vukei keda.\nE kaya o Jisu: “O cei mada vei kemudou e kere madrai vua o luvena qai solia vua na vatu? Se kere ika, ena solia vua na gata? O koya gona, ke sa rawa . . . mo dou solia na ka vinaka vei ira na luvemudou, sa na qai wacava sara na Tamamudou mai lomalagi ni na solia na ka vinaka vei ira era kerea vua!” (Maciu 7:9-11) Io, e sureti keda na Kalou meda dau masu baleta ni ‘kauaitaki keda,’ e via vukei keda tale ga. (1 Pita 5:7) Nida sotava mada ga na leqa, e vinakata meda masu yani vua. E kaya na iVolatabu: “Moni kua ni lomaocaocataka e dua na ka, ia na ka kece me vakaraitaki vua na Kalou ena masu kei na kerekere salavata kei na vakavinavinaka.”—Filipai 4:6.\nEda vinakata tale ga meda vakacegui vakayalo.\nEra kaya o ira na dau vakadikeva na bula, ni vica vata na drau na milioni era dau vinakata mera masu. Era wili tiko kina eso era sega ni vakabauta ni bula dina tiko na Kalou, se me kauaitaki keda mai. * E vakadinadinataka ga nida a buli meda gadreva tale ga na veika vakayalo. E kaya o Jisu: “Era marau o ira na kauaitaka na nodra bula vakayalo.” (Maciu 5:3) Dua na sala e vakacegui kina na gagadre qori oya na noda dau vosa vua na Kalou.\nEna yaga vakacava na noda muria na veisureti ni Kalou meda dau masu vua?\n^ para. 8 E dua na vakadidike a caka ena 2012 ena vanua ni vakadidike qo na Pew Research Center, qai laurai kina e Merika ni 11 na pasede vei ira qori era dau masu vakadua ena loma ni dua na vula.\nCava me Okati ena Masu?\nE tukuni ena iVolatabu nida rawa ni masulaka na veika kece e vauca na noda bula. Qo eso na ka e rawa ni okati kina:\nVakatutusa “Au sa qai vakatusa vei kemuni na noqu valavala ca, au sega ni ubia na noqu cala.”—Same 32:5.\nVakavinavinaka “Sa vinaka na vakavinavinaka vei Jiova.”—Same 92:1.\nVeivakacaucautaki “Au na vakacaucau vei Jiova e veigauna, na nona vakacaucautaki ena tu ga ena tebenigusuqu.”—Same 34:1.\nVeidusimaki “Ni dusimaki au ena nomuni ivakaro, niu marautaka vakalevu.”—Same 119:35.\nVeivakaukauataki “Ni raici au mai qai lomani au. Ni solia na nomuni kaukaua vua na nomuni dauveiqaravi.”—Same 86:16.\niMeli iMeli Vuna e Sureti Keda Kina na Kalou Meda Masu